text:
Chapter 1
1 UPawulos, umkhonzi kaYesu Kristu, umpostile owabizwayo, wahlulelwa ukuvakalisa iindaba ezilungileyo zikaThixo,
2 awazidingayo ngenxa engaphambili ngabo abaprofeti bakhe ezibhalweni ezingcwele,
3 ebhekisele kuNyana wakhe, owazalwa engowembewu kaDavide ngokwenyama,
4 owamiswayo ukuba unguNyana kaThixo, enamandla, ngokomoya wobungcwele, ngokuvuka kwabafileyo, uYesu Kristu ke, iNkosi yethu;
5 esathi ngaye samkela ubabalo nobupostile, ukuze ngenxa yegama lakhe kubekho ukulululamela ukholo phakathi kwazo zonke iintlanga;
6 eniphakathi kwazo nani, babiziweyo bakaYesu Kristu:
7 ubhalela bonke abaseRoma, abaziintanda zikaThixo, abangcwele ababiziweyo, esithi, Makube lubabalo kuni, noxolo oluvela kuThixo uBawo wethu, neNkosi uYesu Kristu.
8 Kuqala ke, ndiyabulela kuThixo wam ngoYesu Kristu ngenxa yenu nonke, kuba ukholo lwenu luxelwa ehlabathini liphela.
9 Kuba ulingqina lam uThixo, endimkhonzayo ngomoya wam kwiindaba ezilungileyo zoNyana wakhe, okokuba andiyeki ukunikhankanya;
10 ndihlala ndikhunga emithandazweni yam, ukuba ndingade ngoku ndibe nempumelelo, ndize kuni nangakuphi, ngako ukuthanda kukaThixo.
11 Kuba ndilangazelela ukunibona, ukuze ndinabele sibabalo sithile sisesomoya, ukuze nizimaseke;
12 oko ke kukuze ndivuseleleke nam phakathi kwenu, ngalo ukholo olukuthi sobabini, ngolwenu kwanangolwam.
13 Andithandi ke ukuba ningazi, bazalwana, ukuba kufuthi ndizimisela entliziyweni yam ukuza kuni (ndathintelwa kwada kwanamhla), ukuze ndibe nasiqhamo sithile naphakathi kwenu, kwanjengaphakathi kwezinye iintlanga.
14 KumaGrike kwanakumabharbhari, kwizilumko kwanakwabaswele ukuqonda, ndimelwe kukushumayela.
15 Ngokunjalo okukokwam ndingxamele ukuzishumayela iindaba ezilungileyo nakuni baseRoma.
16 Kuba andinazintloni ngazo iindaba ezilungileyo zikaKristu; kuba zingamandla kaThixo okusindisa bonke abakholwayo, umYuda kuqala, kwanomGrike.
17 Kuba ngazo kutyhilwa ubulungisa bukaThixo, buphuma elukholweni buse elukholweni, njengokuba kubhaliwe kwathiwa, Olilungisa ke uya kudla ubomi ngokokholo.
18 Kuba ityhilekile ingqumbo kaThixo ivela emazulwini, ichase konke ukungahloneli Thixo, nentswela-bulungisa yabantu, abayithintelayo inyaniso ngokuswela ukulungisa.
19 Ngokokuba oko kwazekayo ngoThixo kuyabonakala ngaphakathi kwabo; kuba uThixo wakubonakalalisa kubo.
20 Kuba kwasekudalweni kwehlabathi, iindawo zakhe ezibe zingenakubonwa zibonwa kakuhle, ziqondeke, ngezinto ezenziweyo, kwa-amandla akhe angunaphakade, nobuThixo bakhe, ukuze bangabi nakuziphendulela.
21 Ngokokuba bathe, bemazi uThixo, abamzukisa ngokoThixo, ababulela kuye; basuka bazizinto ezingento ezicamangweni zabo, yaza intliziyo yabo engenakuqonda yenziwa yamnyama;
22 bathi besiba bazizilumko, besuka baba ziziyatha;
23 baza ubuqaqawuli bukaThixo ongenakonakala babananisela intsobi yomfanekiselo womntu onokonakala, noweentaka, nowezinto ezizitho zine, nowezinambuzane.
24 Kungoko athe, besezinkanukweni zeentliziyo zabo, uThixo wabanikela nokubanikela ekungcoleni, ukuba bahlazisane ngemizimba, yabo.
25 bona bananisele ubuxoki inyaniso kaThixo, basihlonela basikhonza isidalwa, begqitha kuMdali, ongowokubongwa kuse kuwo amaphakade. Amen.
26 Ngenxa yoko, uThixo wabanikela ekuthabathekeni okulihlazo; kuba namankazana abo umsebenzi wasemvelweni awananisela okunxamnye nemvelo;
27 kwaza kwangokunjalo ke namadoda, ewushiya umsebenzi wenkazana wasemvelweni, avutha ngokukhanukana kwawo, amadoda esenza kumadoda okuziintloni, ezamkelela umbuyekezo wokulahleka kwawo, abemelwe ke nguwo.
28 Njengokuba ke bekumangele ukuhlala bemazi kakuhle uThixo, uThixo wabanikela engqiqweni engacikidekileyo, ukuba benze izinto ezingafanelekileyo;
29 bezele yiyo yonke intswela-bulungisa, okungendawo, ukubawa, ulunya; bezele ngumona, kukubulala, ziinkani, yinkohliso, bubumenemene;
30 abasebezi, abahlebi, abathiyekileyo kuThixo, abasileyo, abanekratshi, abaqhankqalazi, abacebi bezinto ezimbi, abangabevayo abazali,
31 abangenakuqonda, abaphuli beminqophiso, abangenabubele, abangenatarhu, abangenanceba;
32 bona bathi, besazi kakuhle isimiselo sikaThixo, sokuba abo bazenzayo izinto ezinjalo bafanelwe kukufa, banganeli kukuzenza, basuka bathakazelele nabo bazenzayo.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 Ngoko uDavide wahamba apho+ waza wabalekela+ emqolombeni+ waseAdulam;+ yaye beva abantakwabo nendlu kayise iphela baza behla baya kuye apho.
2 Nawo onke amadoda asekubandezelekeni+ nawo onke amadoda awayenamatyala+ nawo onke amadoda amphefumlo ukrakra+ aqokelelana ndawonye kuye,+ waza waba yintloko phezu kwawo;+ kwabakho ke kuye amadoda amalunga namakhulu amane.
3 Kamva uDavide wemka apho waya eMizpe kwaMowabhi waza wathi kukumkani wakwaMowabhi:+ “Ndincede, makhe ubawo noma+ bahlale nani ndide ndazi oko uThixo aya kukwenza kum.”
4 Ngako oko wabahlalisa phambi kokumkani wakwaMowabhi, baza baqhubeka behlala naye yonke loo mihla uDavide wayekwindawo engafikelelekiyo.+
5 Ekuhambeni kwexesha uGadi+ umprofeti wathi kuDavide: “Umele ungaqhubeki uhleli kule ndawo ingafikelelekiyo. Mka, uze ke ungene kwilizwe lakwaYuda.”+ Ngenxa yoko uDavide wemka waza wangena kwihlathi laseHereti.
6 Weva uSawule ukuba ufunyenwe uDavide namadoda awayenaye, ngoxa uSawule wayehleli eGibheya phantsi komthi wetamariske+ kwindawo ephakamileyo nomkhonto wakhe+ usesandleni sakhe nabo bonke abakhonzi bakhe bemi ngakuye.
7 Wandula ke uSawule wathi kubakhonzi bakhe ababemi ngakuye: “Khanincede, niphulaphule, nina maBhenjamin. Ngaba unyana kaYese+ uya kuninika nonke amasimi nezidiliya na?+ Ngaba nonke uya kunimisela nibe ziintloko zamawaka+ neentloko zamakhulu?
8 Kuba nina, nonke, nindenzele iyelenqe; akukho namnye ukutyhilayo oko endlebeni yam+ xa unyana wam esenza umnqophiso+ nonyana kaYese, yaye akukho namnye kuni onovelwano ngam aze ayityhilele indlebe yam ukuba unyana wam undivusele umkhonzi wam ukuba andilalele ngokwendlela ekungayo ngale mini.”
9 Waphendula ke uDowegi+ umEdom, ekubeni wayemiswe phezu kwabakhonzi bakaSawule, waza wathi: “Ndambona unyana kaYese efika eNobhi kuAhimeleki+ unyana ka-Ahitubhi.+
10 Waza yena wambuzela+ kuYehova; wamnika nomphako,+ wamnika nekrele+ likaGoliyati umFilisti.”
11 Wathumela kwaoko ukumkani ukuba kubizwe uAhimeleki unyana ka-Ahitubhi umbingeleli nayo yonke indlu kayise, ababingeleli ababeseNobhi.+ Ngoko bonke beza kukumkani.
12 Ke kaloku uSawule wathi: “Khawuncede, uphulaphule, wena nyana ka-Ahitubhi!” nomnye ke wathi: “Ndim lo, nkosi yam.”
13 Waza uSawule wahlabela mgama wathi kuye: “Kutheni na ukuze nindenzele iyelenqe,+ wena nonyana kaYese, ngokumnika kwakho isonka nekrele, nokuba umbuzele kuThixo, ukuze andivukele njengomlaleli ngokwendlela ekungayo ngale mini?”+
14 UAhimeleki wamphendula ukumkani waza wathi: “Ngubani na phakathi kwabakhonzi bakho bonke onjengoDavide,+ othembekileyo,+ nongumkhwenyana+ kakumkani nentloko yamafanankosi akho nobekekileyo endlwini yakho?+
15 Ndiyaqala na namhlanje ukuba ndimbuzele+ kuThixo? Makube lee oko kum! Ukumkani makangabeki nto nxamnye nomkhonzi wakhe nanxamnye nendlu kabawo iphela, kuba kuko konke oku umkhonzi wakho ebengazi nto encinane okanye enkulu.”+
16 Kodwa ukumkani wathi: “Ngokuqinisekileyo uya kufa,+ Ahimeleki, wena nayo yonke indlu kayihlo.”+
17 Waza ukumkani wathi kwiimbaleki+ zakhe ezazimi ngakuye: “Jikani nize nibabulale ababingeleli bakaYehova, ngenxa yokuba nesabo isandla sinoDavide nangenxa yokuba babesazi ukuba ungobalekayo baza abayityhilela indlebe yam!”+ Abakhonzi ke bakakumkani abazange bafune ukolula isandla sabo ukuze bahlasele ababingeleli bakaYehova.+
18 Ekugqibeleni ukumkani wathi kuDowegi:+ “Jika wena uze uhlasele aba bingeleli!” Ngoko nangoko uDowegi umEdom+ wajika waza wabahlasela ngokwakhe ababingeleli wabulala+ ngaloo mini amadoda angamashumi asibhozo anesihlanu athwala iefodi+ yelinen.
19 KwaneNobhi+ isixeko sababingeleli wasixabela ngohlangothi lwekrele, indoda kwakunye nomfazi, umntwana kwakunye nowanyayo nenkunzi yenkomo ne-esile nemvu ngohlangothi lwekrele.
20 Noko ke, unyana omnye ka-Ahimeleki unyana ka-Ahitubhi, ogama linguAbhiyatare,+ wasinda waza wabaleka wemka walandela uDavide.
21 Wandula ke uAbhiyatare wamxelela uDavide oku: “USawule ubabulele ababingeleli bakaYehova.”
22 Wathi ke uDavide kuAbhiyatare: “Bendisazi kakuhle loo mini ukuba,+ ngenxa yokuba uDowegi umEdom wayelapho, nakanjani na uya kumxelela uSawule.+ Ndiwenzele ububi ngokobuqu wonke umphefumlo wendlu kayihlo.
23 Hlala nam. Musa ukoyika, kuba nabani na ofuna umphefumlo wam ufuna umphefumlo wakho, ungulowo ufuna ukukhuselwa unam nje.”+
Yithumele
Yithumele
1 Samuweli 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
INQAKU ELINGUMXHOLO | UKWENZA IMIKHWA YAKHO IBE MIHLE
3. Sukuncama
Kukho uluvo oluxhaphakileyo oluthi kuthatha iintsuku eziyi-21 ukuqhela umkhwa omtsha. Kodwa uphando lona lubonisa ukuba abanye bathatha ixesha elingakumbi kunabanye ukuze kubekho utshintsho olubonakalayo. Ngaba oku kumele kukutyhafise?
Khawucinge ngoku: Zithelekelele ufuna ukujima kathathu ngeveki.
Kwiveki yokuqala ujima kathathu nyhani.
Kweyesibini, awujimi usuku olunye.
Kweyesithathu uphinda ujime kathathu.
Kweyesine kunzima nokujima usuku olunye nje.
Kweyesihlanu ujiima kathathu, yaye ngoku wenza njalo oko.
Kuthathe iiveki ezintlanu ukuze uqhele. Ungacinga ukuba lixesha elide elo kodwa xa uthe wakwenza kakuhle, kuya kukuvuyisa ukuba nomkhwa olungileyo omtsha.
UMGAQO WEBHAYIBHILE: “Ilungisa lisenokuwa kasixhenxe, yaye ngokuqinisekileyo liya kuvuka.”—IMizekeliso 24:16.
IBhayibhile iyasikhuthaza ukuba singancami. Ekugqibeleni, asikokuba asiphumelelanga kangaphi okubalulekileyo kodwa kukuba siphinde sazama kangaphi.
Ekugqibeleni, asikokuba asiphumelelanga kangaphi okubalulekileyo kodwa kukuba siphinde sazama kangaphi
OKO UNOKUKWENZA
Sukucinga ukuba woyisakele ngenxa yokuba kumane kusibakho amagingxigingxi. Lindela ukuba aza kumane esibakho njengoko uzama ukufikelela usukelo lwakho.
Cinga ngamaxesha oye wenza kakuhle ngawo. Ngokomzekelo, ukuba uzama ukuphucula indlela othetha ngayo nabantwana bakho, zibuze: ‘Bekunini kanene ndifuna ukungxolisa abantwana bam, kodwa andakwenza oko? Ndiye ndenza ntoni? Ndinokuyiphinda njani loo nto?’ Imibuzo efana naleyo ingakunceda uphinde uphumelele kunokuba uhlale ucinga ngamaxesha ongenzanga kakuhle ngawo.
Ngaba ungathanda ukwazi indlela imigaqo eseBhayibhileni engakunceda ngayo ebomini bakho, njengendlela yokujamelana namaxhala, ukuba nentsapho eyonwabileyo nokufumana ulonwabo lokwenene? Thetha neNgqina likaYehova okanye uye kwiwebhsayithi yethu u-jw.org/xh.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
JUNI 14, 2016
ERWANDA
IRwanda Izama Ukuphelisa Ukucinezelwa Kwabantwana Besikolo Ngokonqulo
Ngelinge lokuphelisa ukucinezelwa kwabantwana ngokonqulo, urhulumente waseRwanda ubhale umthetho oyalela ukuba iinkolelo zabantwana besikolo zihlonitshwe. Ezi ziindaba ezimnandi kubantwana abanezazela ezingabavumeliyo ukuba bazenze ezinye izinto ezenziwa esikolweni.
ERwanda, izikolo ezininzi zixhaswa ngurhulumente ngemali kodwa zilawulwa yimibutho yezonqulo. Nabani na uvumelekile ukuba abhalise, ngoko abantwana abafunda kwezi zikolo abasuki kunqulo olunye. Noko ke abasemagunyeni esikolweni baye banyanzelisa abantwana ukuba babe negalelo kwezonqulo nezinto ezinento yokwenza nobuzwe okanye bahlawule irhafu yonqulo. Baye babohlwaya abantwana abaneenkolelo ezingabavumeliyo ukuba benze ezi zinto. Umphathiswa ojongene nemfundo yamabanga aphantsi naphakathi waxhasa esi senzo esithi: “Abantwana besikolo abavumelekanga ukuba bakhonze ngendlela ephikisanayo neenkolelo zethu.”
Urhulumente Ukhupha Umyalelo Oxhasa Inkululeko Yokuzikhethela Ngokwesazela
Amalungu aseburhulumenteni aye akhupha umyalelo onemiqathango yokuphelisa ukungakhathalelwa kweenkolelo zabantwana esikolweni. Inqaku le-12 legovernment’s Order No. 290/03, elabhalwa liphephandaba iOfficial Gazette ngoDisemba 14, 2015, lathi izikolo zifanele ziluhloniphe unqulo lwabantwana zize zibavumele bathandaze ngokuvumelana neenkolelo zabo. Ukuba unqulo lwabo lwamkeleke ngokusemthethweni yaye oko akuphazamisani nenkqubo yokufunda nokufundisa yasesikolweni, oko kwamkelekile.
Sikolo ngasinye sifanele silihloniphe ilungelo labantwana besikolo lokuzikhethela unqulo.—Order No. 290/03, Article 12
Umyalelo karhulumente uyahambisana nesigqibo seNkundla Yezibheno YaseKarongi esibandakanya abantwana bamaNgqina abagxothwa esikolweni ngoMeyi 2014. Iziphathi-mandla zasesikolweni zanyanzela abantwana ukuba babe nenxaxheba kwizinto zonqulo zasesikolweni nangona babengavumi. Inkundla yabaxolela abantwana besikolo kuzo naziphi na izenzo zokungathobeli abazenzayo ibe loo nto yabangela ukuba bakwazi ukuqhubeka besiya esikolweni.
Ngesinye isihlandlo, inqununu yesikolo esikwiSithili saseNgororero ayizange ivume ukunika abantwana abangama-30 ingxelo yeziphumo zesikolo ngenxa yokuba babengavumanga ukuhlawula irhafu yonqulo (engeyonxalenye yemali yesikolo). Xa abazali baba bantwana bakhalaza kumphathi wezemfundo kweso sithili, inqununu yesikolo yabanika bonke abo bantwana ingxelo yeziphumo zesikolo ekupheleni konyaka.
Abantwana BamaNgqina Bafumana Isiqabu
Umntwana weNgqina ogama linguChantal Uwimbabazi, wagxothwa esikolweni awayefunda kuso kwiSithili saseNgororero ngenxa yokuba engazange aye kwinkqubo yesikolo yamaKatolika. Wanyamezela ukutshutshiswa ngabanye abantwana beklasi afunda kuyo ibe akazange akwazi ukuqhubeka efunda kweso sikolo unyaka wonke. Ekugqibeleni wabhalisa kwesinye isikolo esikude kunekhaya lakhe nekukhutshwa imali yesikolo engaphezu kwaleyo ebeyikhupha ngaphambili, nto leyo eyayinzima kumhlolokazi ongumama wakhe nongathathi ntweni. Xa uChantal wafunda ngale mithetho mitsha, waba nesiqabu kwintlungu yakhe. Uthi: “Nabanye abantwana abanale ngxaki yonqulo kwizikolo zabo baza kukonwabela ukufunda ngaphandle kokuxhatshazwa kwamalungelo abo.
Lo mthetho mtsha uhambisana Nomgaqo-siseko waseRwanda, oqinisekisa abantu ukuba banenkululeko yokuzikhethela unqulo ibe banelungelo lokufunda. Abantwana besikolo abangamaNgqina kaYehova nabazali babo bakulindele ngamehlo abomvu ukubona ukucinezelwa ngokonqulo kupheliswa. Bayavuya ngenxa yokuba urhulumente ethabathe amanyathelo okwenza abantwana besikolo babe nenkululeko yokuzikhethela unqulo.


text:
JANUWARI 15, 2013
EFIJI
Isitshingitshane UEvan Sintlitha ISouth Pacific Islands
Isitshingitshane UEvan Sintlitha ISouth Pacific Islands
ESuva, eFIJI—Phakathi kwinyanga kaDisemba 20121, iFiji neSamoa zagutyungelwa sisitshingitshane esikhulu. Isitshingitshane uEvan, esachazwa njengesona sikhulu kwezakha zantlitha iFiji kwiminyaka eyi-70 eyadlulayo, sashiya elo lizwe liyingqushu. Ngenxa yoko amawaka abantu abhaca yaye konakala izakhiwo ezininzi. Omnye umsasazi wathelekisa umonakalo owenzeke eSamoa nalowo wenziwa yitsunami ngo-20095.
AmaNgqina kaYehova akazange achaze bantu bantu bawo bafileyo okanye bonzakeleyo. Sekunjalo, esi sitshingitshane sonakalisa imizi emininzi yamaNgqina. EFiji, ekuqaleni kwathiwa konakele okanye kwadilika imizi yamaNgqina engaphezu kwe-80. KwiSiqithi saseSamoa iUpolu, amaNgqina ayi-47 abhaca ngenxa yesaqhwithi.
Abantu baseSamoa ababhacayo ahlaliswa kwiindawo amaNgqina kaYehova anqula kuzo okwethutyana, nakwimizi yamanye amaNgqina. Iofisi yesebe yamaNgqina kaYehova eseOstreliya yalungiselela izinto zokunceda abantu baseSamoa. NgoDisemba 18, kwasasazwa ukutya nezinto zokucoca kumabandla amane asekuhlaleni yaye amanzi ayefunyanwa kwiofisi yokuguqulela yamaNgqina kaYehova. Iqela lamaNgqina lenza iinzame zokulungisa amakhaya onakeleyo aza ahlamba ezo zazingcoliswe ludaka. EFiji, iikomiti zokunceda zamaNgqina asebenza ngokuzithandela zanikelwa uncedo olukhawulezileyo kumaxhoba esaqhwithi. Ngoku ezo komiti zijonga iindlela zokunceda amaNgqina onakalelwa.
UTevita Sadole, othethela amaNgqina kaYehova aseFiji kumaziko eendaba sathi: “Emva kwale ntlekele uye wamkhulu umsebenzi ekufuneka siwenze yaye siwenza kakuhle. Sikhangele phambili ekuncedeni abantu bethu nabamelwane bethu kwiintsuku ezizayo.”
Ungafowunela:
Okwenzeka ehlabathini: UJ. R. Brown, okwiOfisi Yenkcazelo kule nombolo, +1 718 560 5000
Okwenzeka eOstreliya: UDonald MacLean kule nombolo, +61 2 9829 5600
Okwenzeka eFiji: UTevita Sadole kule nombolo, +679 330 4766


text:
Izizathu Zokuyikholelwa IBhayibhile
4. Ichanile Ngokwenzululwazi
Ininzi inkqubela eyenziwe zizazinzulu kweli xesha lethu. Ngenxa yoko, iingcamango ezindala zithatyathelw’ indawo zezintsha. Into eyayifudula igqalwa njengenyaniso ngaphambili namhlanje yintsomi nje. Iincwadi zenzululwazi zihlaziywa lonke ixesha.
IBHAYIBHILE asiyoncwadi yenzululwazi. Kodwa kwimibandela ephathelele inzululwazi, iBhayibhile iphuma phambili ngezinto ezithethayo nangezo ingazithethiyo.
Ayinazingcamango zingavumelaniyo nenzululwazi.
Kukho iinkolelo ezininzi eziphosakeleyo ezazixhaphakile kumaxesha amandulo. Enye yazo yayikukuba umhlaba usicaba ukanti yakha yakho neyokuba kukho izinto ezithile eziwuxhasileyo. Ngaphambi kokuba izazinzulu zazi ngokwasulela kwezifo nendlela yokuzithintela, oogqirha babesebenzisa iindlela ezazingeloncedo konke konke, eneneni ezinye zazo zazikhokelela ekufeni. Kodwa kwizahluko zeBhayibhile ezingaphezu kwe-1 100 soze ufumane nanye imbono enjalo engavumelaniyo nenzululwazi okanye eyingozi.
Iimbono ezixhaswa yinzululwazi.
Kwiminyaka emalunga nama-3 500 eyadlulayo, iBhayibhile yathi umhlaba uxhonywe “kokungento.” (Yobhi 26:7) Kwinkulungwane yesibhozo ngaphambi kweXesha Eliqhelekileyo, uIsaya wathetha ‘ngesazinge okanye ingqukuva yomhlaba.’ (Isaya 40:22) Umhlaba osisazinge, ekungekho nto ubonakala uxhonywe kuyo—ngaba leyo asiyonkcaza yezazinzulu yamvanje?
UMthetho kaMoses, owabhalwa malunga nowe-1500 B.C.E., (ofumaneka kwiincwadi zokuqala ezintlanu zeBhayibhile) wawunemiyalelo esengqiqweni yokuba umntu ogula sisifo esithile ufanele ahlaliswe yedwa, kwakukho nephathelele indlela yokuphatha isidumbu nokugqunyelelwa kwelindle.—Levitikus 13:1-5; Numeri 19:1-13; Duteronomi 23:13, 14.
Ngoncedo lweeteleskopu ezinamandla, izazinzulu ziye zafikelela kwisigqibo sokuba ummandla wendalo “wabakho” ngequbuliso. Ezinye izazinzulu aziyiginyi ncam le ngcamango. Omnye unjingalwazi wathi: “Ummandla wendalo onesiqalo ufanele ukuba unomntu owawenzayo; yayinokwenzeka njani into yokuba ummandla wendalo usuke nje uzivelele?” Ukanti, kude kudala ngaphambi kokuba kubekho iiteleskopu, indinyana yokuqala ngqa yeBhayibhile yathi: “Ekuqaleni uThixo wadala amazulu nomhlaba.”—Genesis 1:1.
Nakuba iBhayibhile iyincwadi endala nethetha ngemibandela eyahlukahlukeneyo, kwizinto eziquletheyo akukho nanye engavumelaniyo nenzululwazi. Ngaba incwadi enjalo asimele sifune ukuyifunda? *
^ isiqe. 9 Ukuze ufumane imizekelo engakumbi ephathelele ukuchana kweBhayibhile ngokwenzululwazi, funda iphepha 18-21 kwincwadana enemifanekiso ethi, Incwadi Yabantu Bonke, epapashwe ngamaNgqina kaYehova.


text:
INQAKU ELINGUMXHOLO | UTHIXO UYIJONGA NJANI IMFAZWE?
Imbono KaThixo Ngeemfazwe Ngexesha LikaYesu
Abantu bakaThixo babecinezelwe. Sinokuqiniseka ukuba amaYuda exesha likaYesu awayecinezelwe ngamaRoma athandaza kaninzi kuThixo ecela awancede, njengokuba babesenza nookhokho bawo xa becinezelwe. Kwathi kusenjalo eva ngoYesu. Ngaba wayenguMesiya ekwakuprofetwe ngaye? Akothusi ukuba amaninzi athi, “besithembe ukuba lo mntu nguye owayemiselwe ukuhlangula uSirayeli” kwingcinezelo yamaRoma. (Luka 24:21) Kodwa awazange ahlangulwe. Kunoko ngonyaka ka-70, imikhosi yamaRoma yeza kutshabalalisa iYerusalem netempile yayo.
Kwenzeka ntoni? Kwakutheni ukuze uThixo angawalweli amaYuda, njengoko wayedla ngokwenza ngaphambili? Okanye kwakutheni ukuze angawayaleli ukuba alwe imfazwe ukuze akhululeke kwingcinezelo? Ngaba imbono kaThixo yayitshintshile ngeemfazwe? Nakanye. Abona bantu babetshintshe kakhulu yayingamaYuda. Amgatya uYesu uNyana kaThixo owayenguMesiya. (IZenzo 2:36) Ngenxa yoko, olu hlanga lwaphulukana nolwalamano oluxabisekileyo olwalunalo noThixo.—Mateyu 23:37, 38.
Uhlanga lwamaYuda neLizwe Lesithembiso lalingasakhuselwa nguThixo, yaye amaYuda awazange aphinde akwazi ukulwa iimfazwe ezixhaswa nguThixo. Njengoko uYesu waprofetayo, iintsikelelo ezivela kuThixo zathatyathwa kuSirayeli wemvelo zaza zanikwa uhlanga olutsha, eyathi iBhayibhile kamva ‘nguSirayeli kaThixo.’ (Galati 6:16; Mateyu 21:43) Ibandla lamaKristu athanjisiweyo linguSirayeli kaThixo. Ngexesha labapostile, laxelelwa oku: “Ngoku nisisizwana sikaThixo.”—1 Petros 2:9, 10.
Ekubeni amaKristu ‘ayengabantu bakaThixo,’ ngaba uThixo wawalwela ukuze awakhulule kwingcinezelo yamaRoma? Okanye ngaba wawayalela ukuba alwe nabo babewacinezele? Akunjalo, akazange atsho. Ngoba? Kumbandela wemfazwe, nguThixo kuphela owenza isigqibo ngexesha lokuba kuliwe imfazwe, njengokuba inqaku elandulela eli liye labonisa. UThixo akazange awalwele iimfazwe amaKristu elo xesha, engazange awagunyazise nokwenjenjalo. Kucace gca, ukuba elo yayingelo xesha lokulwa ubungendawo nengcinezelo.
Ngaloo ndlela, njengabakhonzi bakaThixo bamandulo, loo maKristu kwakuza kufuneka alinde de ibe lixesha likaThixo lokuphelisa ubungendawo nengcinezelo. Okwangoku, uThixo akawagunyazisanga ukuba alwe imfazwe neentshaba zawo. UYesu Kristu watsho ngokucacileyo kwiimfundiso zakhe. Ngokomzekelo, akazange ayalele abalandeli bakhe ukuba balwe iimfazwe, kunoko wathi ‘mabaqhubeke bezithanda iintshaba zabo baze bathandazele abo babatshutshisayo.’ (Mateyu 5:44) Eprofeta ngexesha iYerusalem eyayiza kuhlaselwa ngalo yimikhosi yamaRoma, uYesu wayalela abafundi bakhe ukuba bangalwi, kunoko basabe, ibe benza kanye loo nto.—Luka 21:20, 21.
Ukongezelela, ephefumlelwe umpostile uPawulos wabhala: “Musani ukuziphindezelela, . . . kuba kubhaliwe kwathiwa: ‘Impindezelo yeyam; kuya kubuyekeza mna,’ utsho uYehova.” (Roma 12:19) UPawulos wayecaphula amazwi awayethethwe nguThixo kumakhulu eminyaka eyadlulayo kwiLevitikus 19:18 nakwiDuteronomi 32:35. Njengokuba siye sabona kwinqaku elandulela eli, enye indlela uThixo awabaphindezelela ngayo abantu bakhe bamandulo yayikukubancedisa emfazweni xa besilwa neentshaba zabo. Ngaloo ndlela, amazwi kaPawulos abonisa ukuba imbono kaThixo ngemfazwe ayitshintshanga. Xa wayelapha emhlabeni uYesu, uThixo wayeyijonga imfazwe njengendlela efanelekileyo yokuphindezelela abakhonzi bakhe nokuphelisa ingcinezelo nobungendawo. Noko ke, njengokuba kwakunjalo mandulo, nguThixo kuphela owayegqiba ngexesha lokulwa imfazwe elolo hlobo nokuba ngubani oza kulwa.
Kucacile ukuba uThixo akazange ayalele amaKristu amandulo ukuba alwe iimfazwe. Kodwa kuthekani namhlanje? Ngaba likho iqela labantu aligunyazisileyo uThixo ukuba lilwe imfazwe namhlanje? Okanye ngaba lixesha lokuba uThixo angenelele aze alwele abakhonzi bakhe? UThixo uzijonga njani iimfazwe namhlanje? Inqaku elilandelayo liphendula kanye loo mibuzo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
66 Utsho uYehova ukuthi: “Amazulu ayitrone yam,+ umhlaba sisihlalo seenyawo zam.+ Ndluni ke leyo ningandakhela yona,+ yiyiphi loo ndawo ndingaphumla kuyo?”+
2 “Ke kaloku zonke ezi zinto zenziwe sisandla sam, ukuze nje zona zonke zibekho,”+ utsho uYehova. “Ngoko, ndiya kukhangela kulo, kulowo uxhwalekileyo nokhathazekileyo emoyeni+ nongcangcazelayo lilizwi lam.+
3 “Oxhela inkunzi yenkomo unjengalowo uxabela umntu.+ Obingelela ngemvu unjengalowo waphula intamo yenja.+ Lowo unikela isipho—igazi lehagu!+ Lowo wenza isikhumbuzo ngentlaka yokuqhumisa+ unjengalowo ubulela ngamazwi angaqhelekanga.+ Banjengabo banyule iindlela zabo, yaye umphefumlo wabo uyoliswa zizinto zabo ezilizothe.+
4 Nam ndiya kunyula iindlela zokubaphatha kabuhlungu;+ yaye ndiya kubazisela izinto ezibothusayo;+ ngenxa yokuba ndibizile, kodwa akwabikho bani uphendulayo; ndathetha, kodwa akukho bani waphulaphulayo;+ yaye baqhubeka besenza okubi emehlweni am, kwaye banyula into engandiyolisanga.”+
5 Liveni ilizwi likaYehova, nina ningcangcazelayo lilizwi lakhe:+ “Abazalwana benu abanithiyileyo,+ abanikhuphela ecaleni ngenxa yegama lam,+ bathi, ‘Ngamana uYehova angazukiswa!’+ Kanjalo umele abonakale nize nina nibe nemihlali,+ yaye ngabo abaya kuhlaziswa.”+
6 Kukho isandi sokuxokozela esiphuma esixekweni, isandi esiphuma etempileni!+ Sisandi sikaYehova ebuyekeza oko kufaneleyo ezintshabeni zakhe.+
7 Ngaphambi kokuba ifikelwe yinimba yazala.+ Ngaphambi kokuba ifikelwe yinimba, yazala umntwana oyinkwenkwe.+
8 Ngubani na ove into enjengale?+ Ngubani na obone izinto ezinjengezi?+ Kuya kuveliswa ilizwe+ ngeentlungu zokubeleka ngamini-nye na?+ Okanye kuya kuzalwa uhlanga+ ngesihlandlo esinye na?+ Kuba iZiyon ifikelwe yinimba yaza yazala oonyana bayo.
9 “Mna ke, ndiya kubangela ukutyhoboza na ndize ndingabangeli kuzalwe?”+ utsho uYehova. “Okanye ndibangela kuzalwe na ndize okunene ndivale?” utsho uThixo wakho.
10 Yibani nemihlali kunye neYerusalem nize nivuye kunye nayo,+ nonke nina niyithandayo.+ Gcobani kakhulu kunye nayo, nonke nina nihlala nizilile ngenxa yayo;+
11 ngenxa yokuba niya kwanya nize okunene nifumane ulwaneliseko ebeleni lentuthuzelo epheleleyo yayo; ngenxa yokuba niya kuthabatha ithamo nize niyoliswe ngokugqibeleleyo ngumbele wozuko lwayo.+
12 Kuba utsho uYehova ukuthi: “Yabonani, ndolulela kuyo uxolo kanye njengomlambo+ nozuko lweentlanga kanye njengomsinga okhukulayo,+ yaye ngokuqinisekileyo niya kwanya.+ Niya kuthwalwa ephangweni, niwolwe emadolweni.+
13 Njengendoda ehlala ithuthuzelwa ngunina, ngokunjalo nam ndiya kuhlala ndinithuthuzela;+ yaye kwimeko yeYerusalem niya kuthuthuzeleka.+
14 Kwaye ngokuqinisekileyo niya kubona, nentliziyo yenu iya kugcoba,+ namathambo enu+ aya kuhluma njengengca ethambileyo.+ Yaye isandla sikaYehova ngokuqinisekileyo siya kwaziswa kubakhonzi bakhe,+ kodwa okunene uya kuziqalekisa iintshaba zakhe.”+
15 “Kuba uYehova uza kanye njengomlilo,+ neenqwelo zakhe zinjengesaqhwithi somoya,+ ukuze abuyisele umsindo wakhe ngobushushu obupheleleyo nokhalimelo lwakhe ngamadangatye omlilo.+
16 Kuba njengomlilo uYehova enyanisweni uya kwenza imbambano, ewe, ngekrele lakhe,+ nxamnye nenyama yonke; yaye ngokuqinisekileyo ababuleweyo nguYehova baya kuba baninzi.+
17 Abo bazingcwalisayo baze bazihlambululele imiyezo+ emva kwalowo usesazulwini, besidla inyama yehagu+ nento elizothe, kwanempuku etsibayo,+ xa bebonke baya kufikelela esiphelweni sabo,” utsho uYehova.
18 “Ke ngokubhekisele kwimisebenzi yabo+ neengcamango zabo,+ ndiyeza ukuze ndiqokelele ndawonye zonke iintlanga neelwimi;+ yaye kufuneka zize ukuze zibubone ubuqaqawuli bam.”+
19 “Kwaye ndiza kumisa umqondiso phakathi kwazo,+ ndithumele abathile kwabo babalekileyo ezintlangeni,+ eTarshishe,+ ePuli, naseLudi,+ abo barhola isaphetha, kwaTubhali nakwaYavan,+ iziqithi ezikude,+ ezingevanga ngxelo ngam okanye zibone ubuqaqawuli bam;+ yaye ngokuqinisekileyo ziya kubuxela ubuqaqawuli bam phakathi kweentlanga.+
20 Okunene ziya kubazisa bonke abantakwenu bephuma kuzo zonke iintlanga+ njengesipho kuYehova,+ ngamahashe nangeenqwelo nangeenqwelo ezinezigqubuthelo nangeemeyile nangeemazi zeenkamela+ ezinamendu, entabeni yam engcwele,+ eYerusalem,” utsho uYehova, “kanye njengaxa oonyana bakaSirayeli besizisa isipho ngesitya esihlambulukileyo endlwini kaYehova.”+
21 “Nakubo ndiya kuthabatha abathile babe ngababingeleli, ngabaLevi,” utsho uYehova.
22 “Kuba kanye njengoko amazulu amatsha+ nomhlaba omtsha+ endiwenzayo umi phambi kwam,”+ utsho uYehova, “ngokunjalo iya kuma+ inzala yenu+ negama lenu.”
23 “Ngokuqinisekileyo kuya kuthi ke ukususela ekuthwaseni kwenyanga ukusa ekuthwaseni kwenyanga nokususela kwisabatha ukusa kwisabatha inyama yonke ifike ukuze iqubude phambi kwam,”+ utsho uYehova.
24 “Kwaye okunene baya kuphuma baze bakhangele kwizidumbu zamadoda anxaxhileyo kum;+ kuba zona kanye iimpethu ezikuwo aziyi kufa nomlilo wabo awuyi kucima,+ yaye bamele babe yinto elizothe kwinyama yonke.”+
Yithumele
Yithumele
Isaya 66
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=66&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D66%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Abalindi Bakomkhulu Beva Iindaba Ezilungileyo
Ngunyaka wama-59 C.E., yaye kufika amajoni anxaphileyo ezise iqela lamabanjwa eRoma njengoko engena ngesango iPorta Capena. KwiNduli iPalatine abona ibhotwe loMlawuli uNero, lilindwe ngaBalindi Bakomkhulu begaxele amakrele abo phantsi kwesinxibo sabo itoga. * Igosa lomkhosi uYuliyo likhokela amabanjwa lidlula kwiNdawo Yembutho lize liye kuqabela nawo kwiNduli iViminal. Udlula nawo kumyezo onezibingelelo ezininzi zoothixo baseRoma enjenjeya ukunqumla kummandla omkhulu odla ngokusetyenziswa ngumkhosi ukuziqeqesha.
Phakathi kwaloo mabanjwa kukho nompostile uPawulos. Kwiinyanga ezithile ngaphambi koku xa inqanawa yabo yayibhudlwa yimimoya elwandle, kwavela kuye ingelosi kaThixo yaza yamxelela oku: “Umelwe kukuma phambi koKesare.” (IZe. 27:24) Ngaba ngoku sele eza kuma phambi koKesare? Njengokuba ejika aze ajonge elo komkhulu loBukhosi beRoma, amele ukuba athe thaa kuye amazwi awathethwa yiNkosi uYesu kwiNqaba yaseAntoniya eYerusalem. UYesu wathi kuye: “Yomelela kakhulu! Kuba njengoko ubunikela ubungqina obucokisekileyo ngezinto ezingam eYerusalem, ngoko ukwamele unikele ubungqina naseRoma.”—IZe. 23:10, 11.
Mhlawumbi uPawulos uyema aze akhangele kwiCastra Praetoria—inqaba enkulu enodonga lwezitena ezibomvu kunye nongqameko lweemboniselo. Kule nqaba kuhlala aBalindi Bakomkhulu abalinda umlawuli baphinde babe ngamapolisa esixeko. Ekubeni apho kwakuhlala amaqela ali-12 amawaka aBalindi Bakomkhulu, kuloo nqaba ayesanela lula amawaka amajoni, kuquka abakhweli mahashe. Le nqaba imele ukuba ibakhumbuza ubungangamsha beli gunya abantu. Ekubeni aba Balindi Bakomkhulu ingabo abanyamekela amabanjwa avela emaphondweni, uYuliyo ukhokela iqela lamabanjwa akhe aye kungena kwelinye lamasango amakhulu amane. Emva kohambo olude lweenyanga eziliqela, ude waza kufika apho ebesiya khona namabanjwa.—IZe. 27:1-3, 43, 44.
UMPOSTILE USHUMAYELA “NGAPHANDLE KWESITHINTELO”
Ebudeni bohambo, uPawulos wafumana umbono owamxelela ukuba baza kusinda bonke kuloo nqanawa. Ukulunywa kwakhe yinyoka enobuhlungu kumshiya engenzakalanga. Uye waphilisa abagulayo kwisiqithi saseMalta, apho abantu bakhona baqalisa ukuthi unguthixo. Kungenzeka ukuba ezi ndaba, zafikelela kwaba balindi baneenkolelo.
UPawulos sedibene nabazalwana balapha eRoma ‘abeze kumhlangabeza kwiNdawo yeMarike ka-Apiyo naseTavene-Ntathu.’ (IZe. 28:15) Kodwa ke, ekubeni elibanjwa uza kuwufezekisa njani umnqweno anawo wokuvakalisa iindaba ezilungileyo eRoma? (Roma 1:14, 15) Bambi bacinga ukuba la mabanjwa asiwa kumphathi wabalindi. Ukuba kunjalo, uPawulos umele ukuba wasiwa kuMphathi weli qela uAfranius Burrus, osenokuba ungowesibini ngobukhulu ukusuka kumlawuli. * Enoba kwenzeka ntoni na, kunokuba alindwe liqela labalindi, uPawulos ulindwa lijoni elinye elikwisikhundla esiphezulu. Uyavunyelwa ukuba azilungiselele ngokwakhe indawo yokuhlala kwanokuba abantu beze kumtyelela nokushumayela kubo “ngaphandle kwesithintelo.”—IZe. 28:16, 30, 31.
UPAWULOS UNIKELA UBUNGQINA KWABANCINANE NABAKHULU
Njengenxalenye yemisebenzi yakhe yomthetho, kusenokwenzeka ukuba uBurrus udlan’ indlebe nompostile uPawulos kwibhotwe okanye kwinkampu yaBalindi Bakomkhulu, ngaphambi kokuba aye kuvela kuNero. UPawulos akaliyeki lidlule eli thuba livelayo ‘lokunikela ubungqina kwabancinane nabakhulu.’ (IZe. 26:19-23) Enoba yintoni na ebefuna ukuyazi uBurrus, uPawulos uyasinda ekuvalelweni kwinkampu yaBalindi Bakomkhulu. *
UPawulos waqesha indawo yokuhlala enkulu de wakwazi ukwamkela ‘amadoda aziintloko amaYuda’ ukuze anikele ubungqina kuwo ‘nakwabaninzi kakhulu ababeze kwindawo awayehlala kuyo.’ Waphulaphulwa nangamajoni elo Qela Labalindi Bakomkhulu awayemva ‘enikela ubungqina obucokisekileyo’ kumaYuda ngokuphathelele uBukumkani noYesu, “ukususela kusasa kwada kwahlwa.”—IZe. 28:17, 23.
Abalindi abasebenza ebhotwe batshintshwa mihla le emva kweeyure ezisibhozo. Nomlindi kaPawulos uhlala etshintshwa. Kuloo minyaka mibini evalelwe apho lo mpostile, amajoni ayemva xa eyalela kwileta eya kwabase-Efese, abaseFilipi, abaseKolose nakumaKristu angamaHebhere naxa wayebhalela ngokwakhe umKristu uFilemon. Ngoxa eseluvalelweni, uPawulos unikela ingqalelo kwikhoboka elibalekileyo, uOnesimo, ‘aye wamzala ngoxa ekwimixokelelwane yentolongo,’ aze ambuyisele emva kwinkosi yakhe. (Filem. 10) UPawulos umele ukuba ubonisa umdla nakubalindi bakhe. (1 Kor. 9:22) Mhlawumbi wayekhe abuze ijoni ngomsebenzi wesikrweqe ngasinye andule ke ukusebenzisa loo nkcazelo ukuze enze umzekeliso.—Efe. 6:13-17.
‘UTHETHA ILIZWI LIKATHIXO NGOKUNGENALOYIKO’
Ukuvalelwa kukaPawulos kuphumela “ekuhanjiselweni phambili kweendaba ezilungileyo” phakathi kwalo lonke iQela Labalindi Bakomkhulu nabanye. (Fil. 1:12, 13) Abantu abahlala kwiCastra Praetoria bayakwazi ukunxibelelana nabo bonke uBukhosi baseRoma, kuquka umlawuli nayo yonke indlu yakhe. Amalungu endlu yakhe aquka intsapho, amakhoboka nabanye abaguquka baza baba ngamaKristu. (Fil. 4:22) Ngenxa yobungqina besibindi obunikelwa nguPawulos, abazalwana baseRoma baba nesibindi “ekulithetheni ilizwi likaThixo ngokungenaloyiko.”—Fil. 1:14.
Ukunikela ubungqina kukaPawulos kuyasomeleza nathi njengoko ‘sishumayela ilizwi ngexesha elilungileyo nangexesha lenkathazo.’ (2 Tim. 4:2) Bambi kuthi abakwazi kuphuma endlwini, kumakhaya abalupheleyo okanye ezibhedlele nkqu nasentolongweni ngenxa yokholo. Enoba ithini na imeko, sinokufumana ithuba lokuthetha nabo beza kuthi, okanye bezo kwenza imisebenzi ethile. Xa sisebenzisa onke amathuba ukuze sinikele ubungqina ngesibindi, sizibonela ngokwethu ukuba ‘ilizwi likaThixo alinakubotshwa.’—2 Tim. 2:8, 9.
^ isiqe. 2 Funda ibhokisi enomxholo othi “UMlindi Wakomkhulu ngomhla kaNero.”
^ isiqe. 7 Funda ibhokisi ethi “USextus Afranius Burrus.”
^ isiqe. 9 UHerode Agrippa wavalelwa apha nguTibheriyo Kesare ngowama-36-37 C.E. ngenxa yomnqweno awayenawo wokuba uCaligula akhawuleze abe ngumlawuli. Wathi uCaligula akuba ngumlawuli wavuza uHerode ngokumenza ukumkani.—IZe. 12:1.


text:
ISikhumbuzo—NgoLwesihlanu, ngoAprili 3, 2015
NGOMGQIBELO, ngoMatshi 7, 2015, amabandla asehlabathini lonke aqalisa iphulo leeveki ezine lokumema abantu abaninzi kangangoko kunokwenzeka ukuba baze kukhumbula ukufa kukaYesu Kristu kunye nathi baze baphulaphule nentetho ebonisa indlela esizuza ngayo ngokufa kwakhe. Abantu abaninzi banikwa izimemo ezandleni, abanye bazifumana ngefowuni nangeeleta. Ngaba beza? AmaNgqina kaYehova akazange akwazi ukuzibamba luvuyo xa ngoLwesihlanu, ngoAprili 3, bamkela abantu abayi-19 862 783 kwesi sihlandlo singcwele. Ngoku kwenziwa konke okusemandleni ukuze kuncedwe bonke abantu ababekho eSikhumbuzweni banqule uThixo oyinyaniso baze banandiphe uthando neentsikelelo azinika abantu bakhe.—Mika 4:2.


text:
Liphoseni KuYehova Lonke Ixhala Lenu
“Liphoseni [kuYehova] lonke ixhala lenu, kuba unikhathalele.”
IINGOMA: 60, 23
1, 2. (a) Kutheni ingafanele isothuse nje into yokuba sifikelwe ngamaxhala ngamany’ amaxesha? (Jonga umfanekiso osekuqaleni.) (b) Siza kuthetha ngantoni kweli nqaku?
UBOMI bunzima kakhulu kule mihla. USathana uMtyholi ulugcwabevu ngumsindo kwaye “uhambahamba njengengonyama egqumayo, efuna ubani engamqwengayo.” (1 Pet. 5:8; ISityhi. 12:17) Ngoko ayothusi into yokuba nathi, bakhonzi bakaThixo, sibe namaxesha okuziva sinexhala. Kaloku nabakhonzi bakaYehova bamandulo, abanjengoKumkani uDavide, babekhe baxhalabe ngamanye amaxesha. (INdu. 13:2) Ukhumbule ukuba nompostile uPawulos ‘wayewaxhalabela onke amabandla.’ (2 Kor. 11:28) Kodwa yintoni esinokuyenza xa sisindwa ngamaxhala?
2 UBawo wethu onothando osezulwini wabanceda abakhonzi bakhe bamandulo, kwaye nanamhlanje ubangela ukuba sikwazi ukufumana isiqabu kwizinto ezisikhathazayo okanye ezisixhalabisayo. IBhayibhile ithi: “Liphoseni kuye lonke ixhala lenu, kuba unikhathalele.” (1 Pet. 5:7) Kodwa unokuyenza njani loo nto? Siza kuthetha ngendlela esinokuliphosa ngayo ixhala lethu kuye
“UMTHWALO WAKHO WULAHLELE KUYEHOVA”
3. Ukuthandaza kunokukunceda njani ‘uwulahlele kuYehova umthwalo wakho’?
3 Into yokuqala esimele siyenze kukuthandaza kuYehova simchazele yonke into. Xa unengxaki ekwenza ungakhululeki, woyike okanye ube nexhala, yiphalaze kuBawo wethu onothando osezulwini. Umdumisi uDavide wamcenga uYehova esithi: “Owu Thixo wubekele indlebe umthandazo wam.” Kwakule ndumiso inye, waphinda wathi: “Umthwalo wakho wulahlele kuYehova, yaye yena wokuxhasa.” (INdu. 55:1, 22) Emva kokuba wenze konke okusemandleni akho ukuze ulungise loo ngxaki, into eya kukunceda kukuthandaza ukhuphe iimvakalelo zakho kunokuba uzixhalabise ngayo. Kodwa ukuthandaza kunokukunceda njani ukuba zingakongameli iingcinga eziphazamisayo nentlungu?
4. Kutheni kubalulekile ukuthandaza xa sinexhala?
4 Funda eyabaseFilipi 4:6, 7. UYehova unokusiphendula xa sisoloko sithandaza kuye size siphalaze iimbilini zethu. Njani? Ngokusenza sizole, iingqondo neentliziyo zethu zingaphazamiseki. Baninzi abantu abazivele ngokwabo le nto. UThixo ubancedile baba seluxolweni kwaye bazola ngendlela engaphaya kokuqonda, kunokuba babe nexhala, okanye bacinge ukuba kukho into embi eza kwenzeka. Nawe unokukunceda. “Uxolo lukaThixo” lunokoyisa nayiphi na ingxaki eza kuwe. Wathembe la mazwi kaYehova athuthuzelayo athi: “Musa ukubhekabheka, kuba ndinguThixo wakho. Ndiza kukuqinisa. Ndiza kukunceda ngokwenene.”
ILIZWI LIKATHIXO LISINCEDA SIZOLE
5. ILizwi likaThixo linokusinceda njani ukuba sizole?
5 Into yesibini esimele siyenze ukuze sizole kukufunda iBhayibhile nokucinga ngezinto esizifunde kuyo. Kutheni kubalulekile nje ukwenza loo nto? Kungokuba iBhayibhile inamacebiso asebenzayo naqinisa ubuhlobo noThixo, anokusinceda siliphephe okanye silithobe ixhala, kungenjalo sizilungise izinto ezisixhalabisayo. Ukhumbule ukuba iLizwi likaThixo liyanceda kwaye liyahlaziya kuba linamazwi obulumko avela kuMdali ngokwakhe. Kuya kukuqinisa kakhulu ukusoloko ucinga ngezinto ezithethwa nguThixo, nokucinga ngeyona ndlela yokusebenzisa ukhokelo asinika lona ngeBhayibhile. UYehova wathi umntu ofunda iLizwi lakhe uba ‘nesibindi aze omelele’ kunokuba ‘othuke okanye ankwantye.’
6. Anokukunceda njani amazwi awathethwa nguYesu?
6 ILizwi likaThixo linamazwi athuthuzelayo awathethwa nguYesu. Amazwi neemfundiso zakhe zazibahlaziya abantu ababemmamele. Baninzi abantu ababethontelana besiza kuye kuba wayebenza bazole abantliziyo zinexhala, aqinise ababuthathaka, aze athuthuzele abaxhwalekileyo. (Funda uMateyu 11:28-30.) Ekubeni wayebathanda, wayeqinisa ubuhlobo babo noThixo, ebacingela indlela abaziva ngayo, kwaye ebalungiselela nezinto abazidingayo. (Marko 6:30-32) Nanamhlanje uYesu usathembisa ukusixhasa. Nawe unokukuxhasa kanye ngendlela awabaxhasa ngayo abapostile ababehamba naye. Akuyomfuneko ukuba ude ube secaleni kukaYesu ukuze akuxhase. Ekubeni enguKumkani ezulwini, usaqhubeka enovelwano. Ngoko, xa kukho into ekuxhalabisayo, unokukwenzela inceba aze ‘akuncede ngexesha elifanelekileyo.’ UYesu unako ukukunceda ujongane nobunzima kwaye ube nethemba nesibindi.
IIMPAWU EZINTLE EZIVELISWA NGUMOYA KATHIXO
7. Uza kuncedakala njani xa uThixo ekunika umoya oyingcwele owucelileyo?
7 UYesu wathembisa ukuba uBawo wethu osezulwini akanakuze abavimbe umoya oyingcwele abo bawucelayo kuye. (Luka 11:10-13) Isiqhamo salo moya siyinto yesithathu enamandla eza kukunceda uthobe ixhala. Ezi mpawu zintle ziveliswa ngamandla kaThixo asebenzayo zityhila obona buntu bukaThixo ongusomandla. (Funda eyabaseGalati 5:22, 23; Kol. 3:10) Xa usebenzela ukuba nezi mpawu, uya kutsho ukwazi ukuphila nabanye abantu. Uya kufumanisa ukuba aziveli kwaukuvela iingxaki ezininzi ebezinokukwenza ube nexhala. Makhe sithi gqaba-gqaba nje ngendlela isiqhamo somoya esiya kukunceda ngayo.
8-12. Isiqhamo somoya oyingcwele kaThixo sinokukunceda njani uzilungise okanye uziphephe izinto ezixhalabisayo?
8 “Uthando, uvuyo, uxolo.” Xa ubaphatha ngembeko abantu, kudla ngokuba lula ukulawula iimvakalelo ezikwenza ube phantsi. Yenzeka njani loo nto? Kaloku ukuba uyabathanda abazalwana, unomsa kwaye unembeko, uza kuzibaleka izinto ezinokukwenza uxhalabe.
9 “Ukuzeka kade umsindo, ububele, ukulunga.” Uhlala ngoxolo nabanye abantu xa uthobela la mazwi athi: “Yibani nobubele omnye komnye, nibe nemfesane, nixolelane ngesisa.” (Efe. 4:32) Xa usenjenjalo, uzithintela zingekaveli iingxaki ebezinokukwenza uxhalabe. Kwaye uya kukwazi ukuba mawuthini na xa kuvela iingxaki ezibangelwa kukungafezeki.
10 “Ukholo.” Kule mihla, sidla ngokuxhalatyiswa kukungabi namali nazizinto esizidingayo. (IMize. 18:11) Kodwa ukuba nokholo lokuba uYehova uza kukunyamekela kunokukunceda uzinyamezele ezi zinto okanye zingakuxhalabisi. Njani? Izinto ezininzi ezixhalabisayo unokuzibaleka ukuba ulandela icebiso eliphefumlelweyo likampostile uPawulos elithi: “Yanelani zizinto ezikhoyo.” UPawulos wongeza athi: “Kuba [uThixo] uthe: ‘Andiyi kuze ndikushiye, ndingayi kuze ndikutyeshele.’ Ngoko ke masomelele kakhulu size sithi: ‘UYehova ungumncedi wam; andiyi koyika. Angandenza ntoni na umntu?’”
11 “Ubulali, ukuzeyisa.” Khawucinge nje indlela ekunokukunceda ngayo ukuba nezi mpawu. Zisenokukunceda ungazenzi izinto eziya kukwenza ube nexhala, kwaye awuyi kuba nabo “ubukrakra bolunya [okanye inzondo] nomsindo nengqumbo nokumemeza nokutshabhisa.”
12 Kuza kufuneka uthobeke ukuze uvumele ‘isandla esinamandla sikaThixo’ sikulawule, uze ‘uliphose kuye lonke ixhala lakho.’ (1 Pet. 5:6, 7) Kwaye njengoko usebenzela ekuthobekeni, uThixo uza kukuthanda aze akuxhase. (Mika 6:8) Xa uyamkela into yokuba umzimba, ingqondo neemvakalelo zakho zilinganiselwe, awunakufane usindwe lixhala, kuba uza kube uqamele ngoThixo.
‘MUSANI UKUXHALA’
13. Wayethetha ukuthini uYesu xa wayesithi: ‘Musani ukuxhala’?
13 KuMateyu 6:34 (mfunde), sifumana icebiso likaYesu elithi: ‘Musani ukuxhala.’ Kodwa ke, kusenokuba nzima ukulisebenzisa eli cebiso. Wayethetha ukuthini uYesu xa wayesithi: ‘Musani ukuxhala’? Kucacile ukuba wayengathethi kuthi umkhonzi kaThixo akanakuze abe nalo ixhala ebomini bakhe; sele siwevile amazwi awathethwa nguDavide noPawulos ngalo mba. UYesu wayenceda abafundi bakhe babone ukuba ukuxhalaba kakhulu okanye ngokugqithiseleyo akuncedi nganto. Usuku ngalunye luneengxaki zalo, ngoko amaKristu awamele azithwalise ubunzima ngokuxhalatyiswa zizinto ezadlulayo okanye zizinto zexesha elizayo, kunoko amele ajonge ezikhoyo ngoku. Ukusebenzisa eli cebiso likaYesu kunokukunceda njani ukuze ungaqotywa lixhala?
14. Yintoni onokuyenza ukuze ungaxhalatyiswa zizinto zexesha elidlulileyo?
14 Iimpazamo esizenze kwixesha elidlulileyo kunye nezinto esoyiswe kukuzenza nazo zinokusixhalabisa. Sisenokuba nomvandedwa wento esayenzayo, mhlawumbi kwiminyaka emininzi eyadlulayo. UKumkani uDavide wathi ngamany’ amaxesha wayevakalelwa kukuba ‘iziphoso zakhe zaziphezu kwentloko yakhe.’ Wathi: “Ndiyagcuma ngenxa yokugcuma kwentliziyo yam.” (INdu. 38:3, 4, 8, 18) Yinto awayeza kuyithini ke leyo uDavide? Wenza ntoni? Wamthemba uYehova ukuba wayeza kumenzela inceba aze amxolele. Eqinisekile, wathi: “Unoyolo lowo imvukelo yakhe ixolelweyo.”
15. (a) Kutheni ungamele uxhalatyiswe zizinto ezenzeka ngoku? (b) Zeziphi izinto onokuzenza ukuze uthobe ixhala? (Jonga ibhokisi ethi “ Izinto Onokuzenza Ukuze Uthobe Ixhala.”)
15 Ngamanye amaxesha usenokuxhalatyiswa zizinto ezenzeka ngoku. Ngokomzekelo, xa uDavide wayebhala iNdumiso 55, wayesoyikela ubomi bakhe. (INdu. 55:2-5) Kodwa ke, akazange avumele ixhala ukuba limenze angamthembi uYehova. UDavide akazange anele nje ukuzithandazela iingxaki zakhe, kodwa wayeqonda ukuba kubalulekile ukwenza iinzame zokulungisa izinto ezazimxhalabisa. (2 Sam. 15:30-34) Nawe funda kule nto yenziwa nguDavide. Kunokuba usindwe lixhala, yenza loo nto unokukwazi ukuyenza ukuze ulungise imeko, emva koko uyiyekele kuYehova ungenaxhala.
16. Ukholo lwakho lunokuqina njani xa usazi oko kuthethwa ligama likaThixo?
16 Xa umKristu ezikhathaza ngeengxaki ezisenokuvela kwixesha elizayo uzibizela nje ixhala lizihlalele. Akufanelanga uzixhalabise okanye uzikhathaze ngezinto ongazi kwanto ngazo. Ngoba? Kuba izinto zidla ngokungabi mbi ngendlela ebesicinga ngayo. Ukongezelela koko, ayikho into enokuze imoyise lo Thixo sinokuliphosa kuye lonke ixhala lethu. Kucingelwa ukuba igama lakhe lithetha “Lowo Ubangela Kubekho.” (Eks. 3:14) Eli gama lakhe lisenza singayithandabuzi into yokuba uThixo angayenza iphumelele injongo anayo ngabakhonzi bakhe. Ungayithandabuzi into yokuba uThixo unako ukubavuza abo bathembekileyo kuye aze abancede kwizinto ezibaxhalabisayo ezenzeke kwixesha elidlulileyo, ezenzeka ngoku, neziseza kwenzeka.
UKUPHALAZA IMBILI YAKHO
17, 18. Ukuthetha phandle kunokukunceda njani ukuba uthobe ixhala?
17 Into yesine eza kukunceda uthobe ixhala kukuthetha, uphalaze imbilini yakho kumntu omthembileyo. Umyeni okanye inkosikazi yakho, umhlobo, okanye umdala unokukunceda uyijonge ngendlela eyiyo loo nto ikuxhalabisayo. “[Inkxalabo] esentliziyweni yendoda iya kuyibangela ukuba iqubude, kodwa ilizwi elilungileyo liyenza ibe nemihlali.” (IMize. 12:25) Ukuthetha phandle uchaze kanye le nto uyivayo kunokukunceda uqonde kwaye wazi into omele uyenze ngezinto ezikuxhalabisayo. IBhayibhile ithi: “Amacebo ayatshitsha apho kungekho gqugula, kodwa ngobuninzi babacebisi kukho okufezwayo.”
18 Enye indlela uYehova anceda ngayo amaKristu angaxhalabi ziintlanganiso zebandla ezibakho veki nganye. Ezintlanganisweni udibana namanye amakholwa akukhathaleleyo nafuna ukukhuthazana. (Heb. 10:24, 25) Olo ‘khuthazo’ lunokukunceda ubuqinise ubuhlobo bakho noThixo kuze kube lula kuwe ukulungisa nayiphi na into ekuxhalabisayo.
EYONA NTO IKOMELEZAYO BUBUHLOBO BAKHO NOTHIXO
19. Yintoni ekwenza uqiniseke ukuba ubuhlobo bakho noThixo buya kukomeleza?
19 Omnye umdala waseKhanada wafunda ukuphosa ixhala lakhe kuYehova. Umsebenzi awenzayo wokufundisa abantwana esikolweni unzima, kuphinde ke kubekho nesigulo esimenza afikelwe lixhala noloyiko. Uncedwe yintoni lo mzalwana? Xa ecacisa uthi: “Into engamandla endiyifumanisileyo kukuba ukusebenza nzima ukuze ndiqinise ubuhlobo bam noYehova yeyona nto indomelezayo xa kukho izinto ezindikhathazayo. Ukuxhaswa ngabahlobo nangabazalwana kubaluleke kakhulu xa ujongene nobunzima. Andimfihleli nto umkam kwaye ndimchazela kanye le nto ndiyivayo. Abadala endikunye nabo ebandleni kunye nomveleli wesiphaluka bandincede kakhulu ukuba ndizibone ngendlela efanelekileyo izinto. Enye into endincedileyo kukuya koogqirha, ukutshintsha indlela endilisebenzisa ngayo ixesha lam, nokuzibekela ixesha lokuphumla nelokuzilolonga. Ndiye ndakwazi ukuzilawula izinto kancinci kancinci. Xa kukho into endingakwaziyo ukuyilawula, ndiyiyekela ezandleni zikaYehova.”
20. (a) Sinokuliphosa njani ixhala lethu kuThixo? (b) Siza kuthetha ngantoni kwinqaku elilandelayo?
20 Lilonke, sifunde ukuba kubalulekile ukuphosa ixhala lethu kuThixo ngokuthandaza kuye simxelele yonke into, ngokufunda iLizwi lakhe nangokucinga ngezinto esizifundileyo. Sibonile nokuba kubalulekile ukuzama ukuba nesiqhamo somoya wakhe, ukuphalaza imbilini kumntu esimthembayo, nokukhuthazwa ngamanye amaKristu ebandleni. Inqaku elilandelayo liza kusityebisela ngendlela uYehova aqhubeka esinceda ngayo ngokusithembisa ngomvuzo.


text:
INQAKU ELINGUMXHOLO | NGABA ABAFILEYO BANGAPHILA KWAKHONA?
Kwenzeka Ntoni Xa Umntu Eswelekile?
“Ndandicing’ ukuba kukho iindawo ezintathu abaya kuzo abantu xa besifa: ezulwini, esihogweni, okanye kwindawo yentlambululo-miphefumlo. Ndandisazi ukuba andilifanelanga izulu, kodwa noko andimbi kangako ukuba ndingade ndiye esihogweni. Ndandingaqinisekanga ncam ukuba kwenzeka ntoni kwindawo yentlambululo-miphefumlo. Zange khe ndive kuthethwa ngayo eBhayibhileni, yayingabantu nje abethetha ngayo.”—ULionel.
“Ndandifundiswe ukuba bonke abantu baya ezulwini xa besifa, kodwa ndingakuginyi ncam oko. Ndandicinga ukuba xa umntu efile kuphelile ngaye—akanakamva.”—UFernando.
Ngaba wakha wazibuza ukuba: ‘Yintoni kanye kanye eyenzekayo xa umntu esifa? Ngaba abantu abafileyo esibathandayo bayangcungcutheka ndaweni ithile? Ngaba siya kuze siphinde sibabone? Sinokuqiniseka njani?’ Nceda uhlole oko kufundiswa yiBhayibhile. Okokuqala, makhe sihlole ukuba ithi kunjani ukufa. Emva koko siza kuthetha ngethemba labafileyo elichazwe kuyo.
Bakwimeko enjani abantu abafileyo?
IMPENDULO YEBHAYIBHILE: “Abaphilayo bayazi ukuba baya kufa; kodwa abafileyo, abazi nto konke konke, abasenamvuzo, ngenxa yokuba balityelwe, abasakhunjulwa nganto. Konke esikufumanayo ukuba sikwenze isandla sakho kwenze ngamandla akho onke, kuba akukho msebenzi nakuyila nakwazi nakulumka eShiyol, kwindawo oya kuyo.” *—INtshumayeli 9:5, 10.
Lilonke, iNgcwaba yindawo ababekwa kuyo abantu xa besifa; abantu abalapho abeva nto yaye abakwazi kwenza nto. UYobhi othembekileyo wayesithi yindawo enjani iNgcwaba? Walahlekelwa yinto yonke awayenayo nabantwana bakhe ngamini-nye, kwathi kusenjalo wahlaselwa ngamathumba abuhlungu emzimbeni wonke. Wabongoza uThixo wathi: “Owu akwaba ubungandifihla eShiyol, undigcine ndifihlakele.” (Yobhi 1:13-19; 2:7; 14:13) Kucacile ukuba uYobhi wayengayijongi iShiyol okanye iNgcwaba njengesihogo somlilo, awayeza kuthuthunjiswa nangakumbi kuso. Kodwa wayeyijonga njengendawo yokuphumla.
Ikho nenye indlela esinokufunda ngayo ngemeko yabafi. Sinokufunda oko kuthethwa ziZibhalo ngabantu abasibhozo abavuswa ekufeni.—Funda ibhokisi ethi “ Abantu Abasibhozo Abavuswayo Ekuthethwe Ngabo EBhayibhileni.”
Akukho nokuba abe mnye kwabo bantu basibhozo ekuthiwa wayekwindawo yolonwabo okanye yentuthumbo. Ukuba bebeye kwindawo enjalo, akucingi ukuba ngebabalisa ngayo? Yaye akucingi ukuba oko bekuya kubhalwa eBhayibhileni ukuze bonke abantu bakubone? Akukho kwanto injalo ikhankanywayo eZibhalweni. Kucacile ukuba abo bantu basibhozo babengenanto yokubalisa ngokufa kwabo. Ngoba? Kuba babengazi nto, okomntu olele yoyi. Ibe ke, neBhayibhile idla ngokuthi abantu abafileyo balele. Ngokomzekelo, ithi uDavide noStefano abathembekileyo ‘balala ekufeni.’—IZenzo 7:60; 13:36.
Ngoko banaliphi ithemba abafi? Ngaba bangaphinda bavuke?
^ isiqe. 7 KwiNguqulelo Yehlabathi Elitsha YeZibhalo Ezingcwele, igama lesiHebhere elithi “Shiyol” nelesiGrike elithi “Hadesi” abhekisela “kwiNgcwaba.” Ezinye iiBhayibhile zisebenzisa igama elithi “isihogo,” kodwa imfundiso yesihogo somlilo ekuthuthunjiswa kuso abantu abafileyo ayikho eZibhalweni.
Funda Okungakumbi
Ngaba ngokwenene uYesu wabavusa abantu?
Ukuvusa kukaYesu abantu kusiqinisekisa ntoni ngekamva?


text:
Unokuyiphucula Impilo Yakho
URUSTAM, ohlala eRashiya usoloko exakekile. Ngaphambili wayekade engayikhathalelanga impilo yakhe kodwa ekuhambeni kwexesha waqonda ukuba loo nto yayibeka impilo yakhe esichengeni. Ngenxa yoko, wayeka ukutshaya nokuzinkcinkca ngotywala. Sekunjalo, ukusebenzisa ikhompyutha ixesha elide kwakumshiya ecubhukile.
Nangona uRustam wayeqala ngentsimbi yesibhozo kusasa emsebenzini, kwakuba nzima ukusebenza de ibe yintsimbi yeshumi yaye wayesoloko egula. Ngenxa yoko wayitshintsha indlela awayezenza ngayo izinto. Waba yintoni umphumo? Uthi: “Kule minyaka isixhenxe idluleyo, andikhange ndigule ngaphezu kweentsuku ezimbini ngonyaka. Ndiziva ndihlaziyekile—ndithe qwa yaye ndiphaphile—yaye ndiyabunandipha ubomi!”
URam uhlala eNepal nenkosikazi yakhe kunye nabantwana babo ababini. Azikho izindlu zangasese ezigungxulwayo kwindawo abahlala kuyo yaye kubhuza iingcongconi neempukane. Ngaphambili, uRam nentsapho yakhe babedla ngokuba neengxaki zokuphefumla nezamehlo. Nabo baye benza utshintsho oluye lwaphucula impilo yabo.
Nyamekela Impilo Yakho!
Enoba bazizityebi okanye bangamahlwempu, abantu abaninzi bayasilela ukubona indlela izinto abazenzayo eziyichaphazela ngayo impilo yabo. Basenokucinga ukuba into yokuba sempilweni yinto eyekelwa kumabona-ndenzile okanye into abangenakukwazi ukuyilawula. Loo mbono yenza abantu abaninzi bangayiphuculi impilo yabo nto leyo ekhokelela ekubeni bangaphili ubomi obunenjongo.
Kodwa inyaniso kukuba, enoba usisityebi okanye ulihlwempu, zikho izinto onokuzenza ukuze ukhusele uze uphucule impilo yakho neyentsapho yakho. Ngaba ukwenjenjalo kuwufanele umgudu? Ewe kunjalo. Unako ukuphucula ubomi bakho uze uphephe izinto ezisenokububeka esichengeni.
Ngamazwi nomzekelo wabo abazali bakufundisa abantwana babo indlela yokuhlala besempilweni. Ixesha nemali abayichitha bezama ukonga impilo yabo incinane xa ithelekiswa neendleko ebebeza kungena kuzo xa begula yaye behlawula iindleko zezonyango. Kubhetele ukukhusela impilo yakho kunokuyinyanga.
Kumanqaku alandelayo, siza kuhlola izinto ezintlanu ezisisiseko eziye zanceda uRustam, uRam nabanye abantu abaninzi. Ezi zinto zingakunceda nawe!


text:
ISikolo Sobulungiseleli Sobuthixo
Injongo Yaso: Kukuqeqesha abavakalisi ukuba bakwazi ukushumayela nokufundisa abantu ngeendaba ezilungileyo.
Ixesha Elichithwayo: Siqhutywa veki nganye.
Indawo Esiqhutyelwa Kuyo: KwiHolo yoBukumkani.
Abanokuba Nenxaxheba: Ngabo bonke abantu abaya rhoqo kwiintlanganiso zebandla, abavumelanayo neemfundiso zeBhayibhile nabaphila ngokuvisisana nemigaqo yamaKristu.
Indlela Yokubhalisa Kuso: Ngumveleli weSikolo Sobulungiseleli Sobuthixo obhalisa abafundi.
USharon okhubazekileyo ngenxa yesifo esiyiamyotrophic lateral sclerosis (ALS), uthi: “ISikolo Sobulungiseleli Sobuthixo sindifundise ukwenza uphando ndize ndiwuchaze umbandela ngokuyondeleleneyo. Asikhange siphelele nje ekuncedeni mna ngokomoya, kodwa sindenze ndafuna ukunceda nabanye.”
UArnie osele enethuba engumveleli ohambahambayo, uthi: “Ndandithintitha ukukhula kwam yaye ndingakwazi ukujonga abantu emehlweni. Esi sikolo sindincedile ukuba ndizithembe. Esebenzisa sona, uYehova undifundise iindlela zokuphefumla xa ndithetha kwanezo zokunikela ingqalelo. Ndiyibulela gqitha into yokukwazi ukudumisa uThixo ebandleni nakubulungiseleli.”
ISikolo Sabafikayo EBheteli
Injongo Yaso: Esi sikolo, silungiselelwe ukunceda abo bafikayo eBheteli ukuba baqhubeke nenkonzo yabo.
Ixesha Elichithwayo: Yimizuzu engama-45 kangangeeveki ezili-16.
Indawo Esiqhutyelwa Kuyo: EBheteli.
Abanokuya Kuso: Kuya amalungu asisigxina entsapho yaseBheteli okanye amatsha-ntliziyo afumene imvume yokukhonza eBheteli kangangonyaka nangaphezulu.
Indlela Yokubhalisa: Amalungu amatsha entsapho yaseBheteli abhaliswa ngokuzenzekelayo.
UDemetrius owaya kwesi sikolo ngeminyaka yee-1980 uthi: “Esi sikolo saphucula indlela endifunda ngayo saza sandinceda ndalungela iminyaka emininzi yokuba seBheteli. Abaqhubi besi sikolo, oko kufundiswayo kuso, nesiluleko esiluncedo zandiqinisekisa ukuba uYehova uyandithanda yaye ufuna ukundinceda ndiphumelele kwinkonzo yaseBheteli.”
UKaitlyn uthi: “ISikolo Sabafikayo eBheteli sandinceda ndabona ukuba eyona nto ibalulekileyo kukwenza izinto ngendlela kaYehova. Sandenza ndamxabisa uYehova, indlu yakhe kunye nentlangano yakhe.”
ISikolo Sobulungiseleli SoBukumkani
Injongo Yaso: Kukuqeqesha abaveleli abahambahambayo, abadala kwakunye nezicaka zolungiselelo maxa wambi ukuze bakwazi ukongamela nokunyamekela iimbopheleleko zabo. (IZe. 20:28) Kwesi sikolo kuthethwa ngeemeko ezikhoyo, imikhwa kwakunye neemfuno zamabandla. Esi sikolo siqhutywa emva kweminyaka embalwa ngokolwalathiso lweQumrhu Elilawulayo.
Ixesha Elichithwayo: Kutshanje, esi sikolo siqhutywa kangangeentsuku ezimbini ukuya kwezimbini ezinesiqingatha, kubadala sithatha usuku olunesiqingatha, size kwizicaka zolungiselelo siqhutywe usuku olunye.
Indawo Esiqhutyelwa Kuyo: Sidla ngokuba kwiHolo yoBukumkani okanye kweyeNdibano.
Abanokuya Kuso: Ngabaveleli ohambahambayo, abadala okanye, izicaka zolungiselelo.
Indlela Yokubhalisa: Ngumveleli wesiphaluka omemela abadala nezicaka zolungiselelo kwesi sikolo. Bona abaveleli abahambahambayo bamenywa yiofisi yesebe.
“Nangona esi sikolo sixubusha inkcazelo eninzi ngexesha nje elingephi, siyabanceda abadala bahlale bonwabile baze ‘baqhubeke njengamadoda’ kwinkonzo kaYehova. Abadala abasaqalayo nabo sele bengamagqala bafunda ukwalusa ngendlela eyiyo baze bamanyane ‘engcamangweni enye.’”—UQuinn (ngezantsi).
“Esi sikolo sisincede gqitha ekuqondeni imiba ephathelele ukholo lwethu, sasilumkisa ngeengozi ezithile saza sasinika amacebiso ngeendlela zokunyamekela umhlambi. Simbulela gqitha uYehova ngokusinceda.”—UMichael.
ISikolo Senkonzo Yobuvulindlela
Injongo Yaso: Kukunceda oovulindlela ‘babufeze ngokupheleleyo ubulungiseleli babo.’—2 Tim. 4:5.
Ixesha Elichithwayo: Ziiveki ezimbini.
Indawo Esiqhutyelwa Kuyo: Ikhethwa yiofisi yesebe; idla ngokuba yiHolo yoBukumkani.
Abanokuya Kuso: Ngabo bebengoovulindlela abathe ngxi kangangonyaka ubuncinane.
Indlela Yokubhalisa: Oovulindlela abafanelekayo bamenywa ngumveleli wesiphaluka abakuso.
ULily (ekunene) uthi: “Esi sikolo sindincede ndakwazi ukujamelana neengxaki endidibana nazo kubulungiseleli nakubomi bam. Itsho yaphucuka nendlela endifunda ngayo, endifundisa ngayo kwanendlela endiyisebenzisa ngayo iBhayibhile. Ngoku ndifuna ukuya kunceda abanye, ndixhase abadala ndize ndibe negalelo ekukhuleni kwebandla.”
UBrenda oye kabini esikolweni uthi: “Sindenze ndazimisela gqitha ekukhonzeni uYehova, saqeqesha isazela sam, saza sandikhuthaza ukuba ndincede abanye. UYehova unesisa ngokwenene!”
ISikolo Sabadala Bebandla
Injongo Yaso: Kukunceda abadala bazinyamekele kakuhle iimbopheleleko zebandla baze bakuqonde ngakumbi oko kufunwa nguYehova kubo.
Ixesha Elichithwayo: Ziintsuku ezintlanu.
Indawo Esiqhutyelwa Kuyo: Ikhethwa yiofisi yesebe; idla ngokuba yiHolo yoBukumkani okanye eyeNdibano.
Abanokuya Kuso: Ngabadala kuphela.
Indlela Yokubhalisa: Abadala bamenywa yiofisi yesebe.
Khawuve oko kwathethwa ngabanye ababekwiklasi yama-92 eUnited States:
“Sindincede gqitha esi sikolo kuba ndiyakwazi ukuzihlola ndize ndibone indlela endinokuwunyamekela ngayo umhlambi kaYehova.”
“Sindixhobisele ukukhuthaza bonke abantu ngokugxininisa iingongoma ezibalaseleyo zeZibhalo.”
“Olo qeqesho luya kundinceda de ndiyokufa.”
ISikolo Sabaveleli Abahambahambayo Nabafazi Babo
Injongo Yaso: Kukunceda abaveleli beziphaluka nabezithili ukuze bawancede kakuhle amabandla njengoko ‘besebenza nzima ekuthetheni nasekufundiseni’ nokwalusa abo babanyamekelayo.—1 Tim. 5:17; 1 Pet. 5:2, 3.
Ixesha Elichithwayo: Ziinyanga ezimbini.
Indawo Esiqhutyelwa Kuyo: Ikhethwa yiofisi yesebe.
Abanokuya Kuso: Ngabazalwana abangabaveleli beziphaluka okanye abezithili.
Indlela Yokubhalisa: Yiofisi yesebe emema abaveleli abahambahambayo nabafazi babo.
“Sasinceda sayixabisa ngakumbi indlela uYesu abusebenzisa ngayo ubuntloko bakhe kwintlangano. Siye sasibonisa indlela ekubaluleke ngayo ukukhuthaza abazalwana emabandleni nokomeleza umanyano kwibandla ngalinye. Esi sikolo sabethelela kuthi into yokuba, ngoxa abaveleli beziphaluka benikela amacebiso kwaneziluleko maxa wambi, eyona njongo yabo iphambili kukunceda abazalwana baqonde ukuba uYehova uyabathanda.”—UJoel owayekwiklasi yokuqala eyayingowe-1999.
ISikolo SeBhayibhile Sabazalwana Abangatshatanga
Injongo Yaso: Kukunceda abadala nezicaka zolungiselelo ezingatshatanga zikulungele ukwenza imisebenzi engakumbi kwintlangano kaYehova. Abaninzi abaphumeleleyo baya kwabelwa naphi na apho kukho indingeko kwilizwe labo. Abanye basenokuthunyelwa kwelinye ilizwe ukuba banokwazi ukuya kulo. Kanti abanye banokukhonza njengoovulindlela abakhethekileyo bexeshana ukuze baqalise baze bandise umsebenzi kwimimandla ekwanti.
Ixesha Elichithwayo: Ziinyanga ezimbini.
Indawo Esiqhutyelwa Kuyo: Ikhethwa yiofisi yesebe; idla ngokuba yiHolo yoBukumkani okanye eyeNdibano.
Abanokuya Kuso: Ngabazalwana abangatshatanga abamalunga neminyaka engama-23 ukusa kwengama-62 ubudala abasempilweni nabafuna ukukhonza kwiindawo ezinendingeko. (Marko 10:29, 30) Bamele babe bakhonze njengoovulindlela abathe ngxi kangangeminyaka emibini ubuncinane, babe zizicaka zolungiselelo okanye abadala iminyaka emibini elandelelanayo.
Indlela Yokubhalisa: Kwindibano yesiphaluka kubakho intlanganiso yabo banomdla kuso.
URick owayekwiklasi yama-23 eUnited States uthi: “Ukuba kwesi sikolo kwabangela ukuba umoya kaYehova unditshintshe. Xa uYehova ekunike isabelo, uyakuxhasa kuso. Ndifumanise ukuba xa ndinikela ingqalelo ekwenzeni ukuthanda kukaThixo kungekhona okwam uya kundomeleza.”
UAndreas oseJamani uthi: “Ndifunde ukuyiqonda into yokuba intlangano kaYehova isebenza ngendlela emangalisayo namhlanje. Esi sikolo sindixhobisele umsebenzi endiwabelweyo. Kanti, imizekelo emininzi yeBhayibhile endiyifundileyo indincede ndaqonda le nto ibalulekileyo: Ukukhonza uYehova nokunceda abazalwana konwabisa ngokwenene.”
ISikolo SeBhayibhile Sezibini EzingamaKristu
Injongo Yaso: Kukuqeqesha ngokukhethekileyo izibini ezitshatileyo ukuze zilungele ukusetyenziswa ngakumbi nguYehova nentlangano yakhe. Ezininzi eziphumelele apho ziya kuthunyelwa kwiindawo ezinendingeko enkulu kwakumazwe azo. Ezinye zinokuthunyelwa kwamanye amazwe ukuba zizenza zifumaneke. Kanti ezinye zinokukhonza njengoovulindlela abakhethekileyo bexeshana ukuze ziqalise okanye zandise umsebenzi kwimimandla ekwanti.
Ixesha Elichithwayo: Ziinyanga ezimbini.
Indawo Esiqhutyelwa Kuyo: Esi sikolo siyaqhutywa eUnited States yaye ekuqaleni kukaSeptemba 2012, siza kuqhutyelwa kumasebe athile ehlabathini, ngokuqhelekileyo kwiHolo yoBukumkani okanye eyeNdibano.
Abanokuya Kuso: Zizibini ezitshatileyo ezineminyaka engama-25 ukusa kwengama-50 ubudala nezisempilweni, eziza kukwazi yaye zikulungele ukuya kukhonza apho kufuneka abavakalisi abangakumbi khona nezinesimo sengqondo esithi “Ndikho! Thuma mna.” (Isa. 6:8) Zimele ukuba sele zitshate kangangeminyaka emibini ubuncinane yaye bezikwinkonzo yexesha elizeleyo iminyaka emibini elandelelanayo. Indoda ifanele ukuba sele ingumdala okanye isicaka solungiselelo kangangeminyaka emibini elandelelanayo ubuncinane.
Indlela Yokubhalisa: Kubakho intlanganiso kwindibano yesithili yabo banomdla wokuya. Ukuba azibikho ezo ntlanganiso kwindibano yesithili yelizwe lakho, unokubhalela iofisi yesebe ukuze ufumane inkcazelo engakumbi.
“Ezi veki zisibhozo zililungelo elimangalisayo kwizibini ezifuna ukuzijula nofele kwinkonzo kaYehova! Sizimisele ukulungelelanisa indlela esiphila ngayo, nto leyo eza kusenza silisebenzise kakuhle ixesha lethu.”—UEric noCorina (ngezantsi), ababekwiklasi yokuqala yowama-2011.
ISikolo SeBhayibhile SeWatchtower SaseGiliyadi
Injongo Yaso: Kukuqeqesha abo bafunda kuso ukuba babe ngabathunywa bevangeli kwimimandla enabantu abaninzi, babe ngabaveleli beziphaluka okanye basebenze eBheteli. Xa befika kwezo zabelo bomeleza intsimi kwakunye nendlela elisebenza ngayo isebe.
Ixesha Elichithwayo: Ziinyanga ezintlanu.
Indawo Esiqhutyelwa Kuyo: KwiZiko Lemfundo LeWatchtower, ePatterson, eNew York, eUnited States.
Abanokuya Kuso: Zizibini ezitshatileyo ezisele zikuhlobo oluthile lwenkonzo ekhethekileyo yexesha elizeleyo—oko kukuthi bezingabathunywa bevangeli abangakhange baye esikolweni, oovulindlela abakhethekileyo, abaveleli abahambahambayo okanye abasebenzi baseBheteli. Zimele ukuba bezikuloo nkonzo ubuncinane iminyaka emithathu elandelelanayo. Zimele zikwazi ukuthetha, ukufunda nokubhala isiNgesi kakuhle.
Indlela Yokubhalisa: Izibini zinokucelwa yiKomiti yeSebe ukuba zifake izicelo.
ULade noMonique abasuka eUnited States ngoku bakhonza eAfrika. ULade uthi: “ISikolo saseGiliyadi sisenze sakulungela ukuya naphi na ehlabathini size sisebenze nabazalwana bethu abathandekayo.”
UMonique waleka ngelithi: “Ndonwabe kakhulu kwisabelo sam njengoko ndisenza izinto endizifunde kwiLizwi likaThixo. Ukonwaba ngolo hlobo kundiqinisekisa ngakumbi ukuba uYehova uyandithanda.”
ISikolo Samalungu EKomiti Yesebe Nabafazi Bawo
Injongo Yaso: Kukunceda amalungu eeKomiti zamaSebe ukuba akwazi ukuvelela amakhaya aseBheteli, anikel’ ingqalelo kwimibandela yenkonzo ephathelele amabandla, aze avelele neziphaluka kwakunye nezithili ezikwintsimi yawo. Akwafunda nangokuguqulela, ukushicilela, kwanokuthumela uncwadi.
Ixesha Elichithwayo: Ziinyanga ezimbini.
Indawo Esiqhutyelwa Kuyo: KwiZiko Lemfundo LeWatchtower, ePatterson, eNew York, eUnited States.
Abanokuya Kuso: Abazalwana bamele babe ngamalungu eKomiti Yesebe okanye aweKomiti Yelizwe okanye esinye isabelo esifana nezo.
Indlela Yokubhalisa: LiQumrhu Elilawulayo elimema aba bazalwana nabafazi babo.
ULowell noCara, ababekwiklasi yama-25 ngoku bakhonza eNigeria. ULowell uthi: “Into eyabethelelwayo kukuba enoba ndixakeke kangakanani na okanye ndenza ntoni na, eyona nto ibalulekileyo kukwenza izinto ngendlela kaYehova. Kanti esi sikolo sikwabethelele nento yokuba simele siphathe abanye abantu ngothando, kanye njengokuba uYehova esenza kubakhonzi bakhe.”
UCara wongeza ngelithi: “Amanye amazwi endikhe ndawetyisa ngala: Ukuba andikwazi ukuyicacisa kakuhle ingongoma, kufuneka ndihambe ndiye kuwufunda loo mbandela ngaphambi kokuba ndiwufundise abanye abantu.”


text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO SEPTEMBA 2016
Iintshumayelo
Amacebiso okuhambisa IMboniselo neZibhalo ezibonisa ukuba uThixo usikhathalele. Sebenzisa imizekelo ukuze uzenzele eyakho intshumayelo.
UBUTYEBI OBUPHUMA ELIZWINI LIKATHIXO
“Hamba Emthethweni KaYehova”
Kutheth’ ukuthini ukuhamba emthethweni kaYehova? Umbhali weNdumiso 119 ngumzekelo esimele siwulandele.
INDLELA YOKUPHILA YAMAKRISTU
Xa Sifika Kukho Umntwana Emzini
Into esimele siyenze ebonisa ukuba siyabahlonipha abazali.
UBUTYEBI OBUPHUMA ELIZWINI LIKATHIXO
“Uncedo Lwam Luvela KuYehova”
INdumiso 121 isebenzisa izifaniso xa ichaza indlela uYehova asikhusela ngayo.
UBUTYEBI OBUPHUMA ELIZWINI LIKATHIXO
Senziwe Ngokungummangaliso
KwiNdumiso139, uDavide udumisa uYehova ngendalo yakhe emangalisayo.
INDLELA YOKUPHILA YAMAKRISTU
Imigibe Omele Uyilumkele Xa Uqhuba Isifundo SeBhayibhile
Ukuze sifikelele intliziyo yomfundi, yintoni esimele siyiphephe?
UBUTYEBI OBUPHUMA ELIZWINI LIKATHIXO
“Mkhulu UYehova Yaye Ngowokudunyiswa Kakhulu”
INdumiso 145 ichaza indlela uDavide awayevakalelwa ngayo ngokuba uYehova ekhathalele bonke abakhonzi bakhe.
INDLELA YOKUPHILA YAMAKRISTU
Ukuphucula Ubuchule Bethu Bokushumayela
—Khuthaza Abanomdla Ukuba Baye Kwiintlanganiso
Abantu abanomdla nesibafundelayo badla ngokwenza inkqubela emva kokuba beye kwiintlanganiso.


text:
ISAHLUKO 6
Amandla Atshabalalisayo—“UYehova Yindoda Enamandla Yemfazwe”
1-3. (a) Sisiphi isisongelo esivela kumaYiputa ajamelana naso amaSirayeli? (b) UYehova wabalwela njani abantu bakhe?
AMASIRAYELI ayesengxingweni—evaleleke phakathi kwemixawuka yentaba nolwandle angenakudlula kulo. Ayesukelwa ngamandla ngumkhosi okhohlakeleyo wamaYiputa, uzimisele ukuwatshayela kuthi tu. * Sekunjalo, uMoses wababongoza abantu bakaThixo ukuba bangalahl’ ithemba. Wabaqinisekisa ngelithi: “UYehova uya kunilwela.”—Eksodus 14:14.
2 Noko ke, kubonakala ukuba uMoses wambongoza uYehova, waza uThixo waphendula ngokuthi: “Yini na ukuba udanduluke kum? . . . Phakamisa intonga yakho uze wolule isandla sakho phezu kolwandle, ulwahlukanise.” (Eksodus 14:15, 16) Khawube nomfanekiso-ngqondweni woko kwenzekayo. Ngoko nangoko uYehova uthumela ingelosi yakhe, ize intsika yelifu ifudukele ngasemva kukaSirayeli, mhlawumbi ifika inabe njengodonga ize ithintele amaYiputa ukuba angakwazi ukuhlasela. (Eksodus 14:19, 20; INdumiso 105:39) UMoses wolula isandla sakhe. Ulwandle luqhutywa ngumoya onamandla ukuba lwahlukane kubini. Amanzi alo ayema njengeendonga, avule indlela ebanzi ngokwaneleyo ukuba lungahamba kuyo lonke olo hlanga!—Eksodus 14:21; 15:8.
3 Njengoko wayekubona ukubonakaliswa kwaloo mandla makhulu, uFaro wayemele awuyalele umkhosi wakhe ukuba ugoduke. Kunoko, uFaro onekratshi wawuyalela ukuba uhlasele. (Eksodus 14:23) AmaYiputa ambonzeleka ukungena elwandle, kodwa ukuhlasela kwawo kwakhawuleza kwaba sisiphithiphithi njengoko amavili eenqwelo zawo zokulwa aqalisa ukupoqa. Akuba amaSirayeli ewele ngokukhuselekileyo, uYehova wamyalela uMoses wathi: “Yolula isandla sakho phezu kolwandle, ukuze amanzi abuyele phezu kwamaYiputa, neenqwelo zawo zokulwa, namajoni awo akhwele emahasheni.” Ezo ndonga zamanzi zadilika, zamngcwaba uFaro nemikhosi yakhe!—Eksodus 14:24-28; INdumiso 136:15.
KuLwandle Olubomvu, uYehova wazingqina ‘eyindoda enamandla yemfazwe’
4. (a) Wangqineka eyintoni uYehova kuLwandle Olubomvu? (b) Abanye basenokuvakalelwa njani ngala mandla kaYehova?
4 Ukuhlangulwa kohlanga lukaSirayeli kuLwandle Olubomvu kwakusisiganeko esibalulekileyo kwimbali yokuqhubana kukaThixo noluntu. Apho uYehova wazingqina ‘eyindoda enamandla yemfazwe.’ (Eksodus 15:3) Noko ke, wena uvakalelwa njani yile mbonakaliso yamandla kaYehova? Enyanisweni, imfazwe iye yaluzisela intlungu nenkxwaleko uluntu. Ngaba kunokwenzeka ukuba ukusebenzisa kukaThixo amandla atshabalalisayo kukuthintele kunokuba kukusondeze kuye?
Imfazwe Yobuthixo Ayifani Neemfazwe Zabantu
5, 6. (a) Kutheni uThixo ebizwa ngokufanelekileyo ngokuba ‘nguYehova wemikhosi’? (b) Imfazwe yobuthixo yahluke njani kwimfazwe yabantu?
5 Phantse kangangezihlandlo ezingamakhulu amathathu kwiZibhalo zesiHebhere nezihlandlo ezibini kwiZibhalo zamaKristu zesiGrike, uThixo uchazwa ‘njengoYehova wemikhosi.’ (1 Samuweli 1:11) NjengoMlawuli onguMongami, uYehova uyalela imikhosi emikhulu yeengelosi. (Yoshuwa 5:13-15; 1 Kumkani 22:19) Amandla atshabalalisayo ale mikhosi makhulu ngokugqithiseleyo. (Isaya 37:36) Akukho mnandi ukucinga ngokutshatyalaliswa kwabantu. Noko ke, simele sikhumbule ukuba iimfazwe zikaThixo azifani neemfazwe ezincinane zabantu. Abaphathi bamajoni neenkokeli zezobupolitika basenokuzama ukuzithethelela. Kodwa iimfazwe zabantu zisoloko zinento yokwenza nokubawa nokuzingca.
6 Ngokwahlukileyo koko, yena uYehova akaqhutywa ziimvakalelo ezingalawulekiyo. IDuteronomi 32:4 ithi: “NguLiwa, ugqibelele umsebenzi wakhe, ngokuba zonke iindlela zakhe zisesikweni. NguThixo wentembeko, tu ubugqwetha; lilungisa yaye uthe tye yena.” ILizwi likaThixo liyakugweba ukubonakaliswa komsindo ongalawulekiyo, inkohlakalo nogonyamelo. (Genesis 49:7; INdumiso 11:5) Ngoko uYehova akaze enze nantoni na ngaphandle kwesizathu. Uwasebenzisa ngobungcathu amandla akhe atshabalalisayo yaye uwasebenzisa xa sele kungasekho ndlela yimbi. Kunjengokuba watsho ngomprofeti uHezekile, ukuthi: “‘Ndiyayoliswa na mna konke konke ngokufa kongendawo,’ itsho iNkosi enguMongami uYehova, ‘ingekuko ukuba abuye ezindleleni zakhe aze okunene ahlale ephila?’”—Hezekile 18:23.
7, 8. (a) Yintoni uYobhi ngokuphosakeleyo awagqiba kuyo ngokuphathelele ukubandezeleka kwakhe? (b) UElihu wayilungisa njani indlela acinga ngayo uYobhi kule nkalo? (c) Sisiphi isifundo esinokusifunda kumava kaYobhi?
7 Ngoko, kutheni uYehova esebenzisa amandla atshabalalisayo? Ngaphambi kokuphendula lo mbuzo, sisenokukhumbula indoda elilungisa uYobhi. USathana wacel’ umngeni enoba uYobhi—enyanisweni, nawuphi na umntu—wayenokuyigcina na ingqibelelo yakhe xa evavanywa. UYehova waluphendula olo celomngeni ngokumvumela uSathana ukuba ayivavanye ingqibelelo kaYobhi. Ngenxa yoko, uYobhi wabandezeleka ngenxa yokugula, ukuphulukana nobutyebi bakhe nokulahlekelwa ngabantwana bakhe. (Yobhi 1:1–2:8) Engayazi imbambano eyayibandakanyekile, uYobhi ngokuphosakeleyo wagqiba kwelokuba ukubandezeleka kwakhe kwakusisohlwayo esingekho sikweni esivela kuThixo. Wambuza uThixo isizathu sokuba ‘ajolise kuye,’ amgqale “njengotshaba.”—Yobhi 7:20; 13:24.
8 Umfana ogama linguElihu wakudandalazisa ukuphazama kukaYobhi, esithi: “Uthe, ‘Ubulungisa bam bungaphezu kobukaThixo.’” (Yobhi 35:2) Ewe, akubobulumko ukucinga ukuba sazi ngakumbi kunoThixo okanye sicinge ukuba wenze ngokungekho sikweni. UElihu wathi: “Makube lee kuThixo oyinyaniso ukwenza ngobungendawo, nakuSomandla ukwenza ngokungekho sikweni.” Kamva wathi: “Ke yena uSomandla, asimfumananga; uphakamile ngamandla, yaye okusesikweni nobulungisa obuninzi akayi kubudelela.” (Yobhi 34:10; 36:22, 23; 37:23) Sinokuqiniseka ukuba xa uThixo esilwa, unesizathu esihle sokwenjenjalo. Njengoko sinoko engqondweni, makhe sihlole ezinye zezizathu zokuba maxa wambi uThixo woxolo alwe imfazwe.—1 Korinte 14:33.
Isizathu Sokuba UThixo Woxolo Enyanzeleka Ukuba Alwe
9. Yintoni eyenza ukuba uThixo woxolo alwe?
9 Emva kokudumisa uThixo ‘njengendoda enamandla yemfazwe,’ uMoses wathi: “Ngubani na onjengawe phakathi koothixo, Yehova? Ngubani na onjengawe, wena uvethe amandla obungcwele?” (Eksodus 15:11) Ngokufanayo umprofeti uHabhakuki wabhala: “Usulungeke kakhulu emehlweni ukuba ungabona okubi; yaye akukwazi ukukhangela inkathazo.” (Habhakuki 1:13) Nangona uYehova enguThixo onothando, ukwanguThixo ongcwele, wobulungisa nokusesikweni. Maxa wambi, ezo mpawu zimnyanzelela ukuba asebenzise amandla akhe atshabalalisayo. (Isaya 59:15-19; Luka 18:7) Ngoko uThixo akabubeki ibala ubungcwele bakhe xa esilwa. Kunoko, ulwa ngenxa yokuba engcwele.—Eksodus 39:30.
10. (a) Yavela nini yaye njani okokuqala imfuneko yokuba uThixo alwe imfazwe? (b) Yiyiphi ekuphela kwendlela enokuconjululwa ngayo imbambano eyaxelwa kwangaphambili kwiGenesis 3:15, yaye oko kuya kuluzisela ziphi iingenelo uluntu olungamalungisa?
10 Khawucinge ngemeko eyavelayo emva kokuba isibini sokuqala esingabantu, uAdam noEva, samvukelayo uThixo. (Genesis 3:1-6) Ukuba wayekunyamezele ukungalungisi kwaso, uYehova ngewayesisingele phantsi isigxina sakhe njengoMongami Wendalo Iphela. NjengoThixo olilungisa, wayenyanzelekile ukuba asigwebele ukufa. (Roma 6:23) Kwisiprofeto sokuqala seBhayibhile, waxela kwangaphambili ukuba kwakuza kubakho ubutshaba phakathi kwabakhonzi bakhe kunye nabalandeli ‘benyoka,’ uSathana. (ISityhilelo 12:9; Genesis 3:15) Ekugqibeleni, obu butshaba babunokupheliswa kuphela ngokutyunyuzwa kukaSathana. (Roma 16:20) Kodwa loo mgwebo wawuza kuluzisela iintsikelelo ezinkulu uluntu olungamalungisa, uphelise impembelelo kaSathana emhlabeni yaye uvulele indlela iparadesi yomhlaba wonke. (Mateyu 19:28) Kude kube ngoko, abo bangakwicala likaSathana babeya kuqhubeka beyisongela impilo-ntle yokwenyama neyokomoya yabantu bakaThixo. Ngamathuba athile, bekuya kufuneka ukuba uYehova angenelele.
UThixo Uthabatha Amanyathelo Okushenxisa Ubungendawo
11. Kutheni uThixo waziva enyanzelekile ukuba azise umkhukula womhlaba wonke?
11 UNogumbe womhla kaNowa wawusesinye sezo zihlandlo zokungenelela kwakhe. IGenesis 6:11, 12 ithi: “Umhlaba wawonakele emehlweni oThixo oyinyaniso yaye umhlaba wawuzaliswe lugonyamelo. Ngoko uThixo wawubona umhlaba yaye, khangela! wonakele, kuba yonke inyama yayiyonakalisile indlela yayo emhlabeni.” Ngaba uThixo wayeza kubavumela abantu abangendawo ukuba baphelise nowokugqibela umzila wokuziphatha okuhle owawusele emhlabeni? Unotshe. UYehova waziva enyanzelekile ukuba azise unogumbe womhlaba wonke ukuze atshabalalise emhlabeni abo babetyekele kugonyamelo nasekuziphatheni okubi.
12. (a) Yintoni awayixela kwangaphambili uYehova ngokuphathelele ‘imbewu’ ka-Abraham? (b) Sasiyintoni isizathu sokutshatyalaliswa kwama-Amori?
12 Kuyafana nangokugweba kukaThixo amaKanan. UYehova watyhila ukuba kuAbraham kwakuza kuvela ‘imbewu’ ezaziza kusikelelwa ngayo zonke iintsapho zomhlaba. Ngokuvisisana naloo njongo, uThixo wawisa ummiselo wokuba inzala ka-Abraham yayiza kunikwa ilizwe lakwaKanan, lizwe elo elalihlala ama-Amori. UThixo wayeza kuthetheleleka njani ngokubagxotha kwakhe aba bantu elizweni labo? UYehova waxela kwangaphambili ukuba ayengasayi kugxothwa kude kudlule iminyaka enokuba ngama-400—side ‘isiphoso sama-Amori siphelele.’ * (Genesis 12:1-3; 13:14, 15; 15:13, 16; 22:18) Ebudeni belo xesha, ama-Amori aya engena nzulu ngakumbi ekuziphatheni okubi. IKanan yaba lilizwe lonqulo-zithixo, lophalazo-gazi, neloqheliselo lokuziphatha okubi ngokwesini. (Eksodus 23:24; 34:12, 13; Numeri 33:52) Abemi belo lizwe babebulala kwanabantwana ngokubingelela ngabo emlilweni. Ngaba uThixo ongcwele wayenokuvumela abantu bakhe bachanabeke kubungendawo obulolo hlobo? Akunjalo! Wathi: “Ilizwe eli alihlambulukanga, yaye ndiya kulohlwaya ngesiphoso salo, lize ilizwe elo libahlanze abemi balo.” (Levitikus 18:21-25) Noko ke, uYehova akazange abulale kwanto nje engumntu apho. AmaKanan awayenotyekelo olufanelekileyo, anjengoRahabhi namaGibheyon, asindiswa.—Yoshuwa 6:25; 9:3-27.
Ukulwela Igama Lakhe
13, 14. (a) Kutheni uYehova wayenyanzelekile ukuba alingcwalise igama lakhe? (b) UYehova walususa njani ugculelo egameni lakhe?
13 Ngenxa yokuba uYehova engcwele, igama lakhe lingcwele. (Levitikus 22:32) UYesu wafundisa abafundi bakhe ukuba bathandaze bathi: “Malingcwaliswe igama lakho.” (Mateyu 6:9) Imvukelo yase-Eden yalingcolisa igama likaThixo, yavelisa amathandabuzo ngozuko lukaThixo nangendlela yakhe yokulawula. UYehova wayengenakukuvumela ukugculelwa nokuvukelwa ngaloo ndlela. Wanyanzeleka ukuba alihlambulule igama lakhe kungcikivo olunjalo.—Isaya 48:11.
14 Khawuqwalasele kwakhona amaSirayeli. Logama ayesengamakhoboka eYiputa, isithembiso sikaThixo kuAbraham sokuba zonke iintsapho zaziya kusikelelwa ngeMbewu yakhe sasibonakala sililize. Kodwa ngokuwahlangula kwakhe aze awamisele njengohlanga, uYehova walususa ugculelo egameni lakhe. Ngenxa yoko umprofeti uDaniyeli wathi emthandazweni: ‘Yehova Thixo wethu, wabakhupha abantu bakho elizweni laseYiputa ngesandla esomeleleyo waza wazenzela igama.’—Daniyeli 9:15.
15. Kwakutheni ukuze uYehova awahlangule amaYuda ekuthinjweni eBhabhiloni?
15 Okubangel’ umdla kukuba, uDaniyeli wawenza lo mthandazo ngexesha amaYuda ayelindele ukuba uYehova aphinde athabathe inyathelo ngenxa yegama Lakhe. Ngeli xesha, amaYuda angathobeliyo ayesekuthinjweni eBhabhiloni. Ikomkhulu lawo, iYerusalem, laliphanzisiwe. UDaniyeli wayesazi ukuba ukubuyisela amaYuda elizweni lawo kwakuya kuliphakamisa igama likaYehova. Ngenxa yoko uDaniyeli wathandaza wathi: “Nceda usixolele, Yehova. Nceda unikele ingqalelo kuthi Yehova, uze wenze. Nceda ungalibazisi, ngenxa yegama lakho, Thixo wam, kuba isixeko sakho nabantu bakho babizwa ngalo igama lakho.”—Daniyeli 9:18, 19.
Ukulwela Abantu Bakhe
16. Chaza isizathu sokuba ukulangazelela kukaYehova ukulwela igama lakhe kungathethi ukuba akanabuntu yaye uyazingca.
16 Ngaba ukulangazelela kukaYehova ukulwela igama lakhe kuthetha ukuba akanabuntu yaye uyazingca? Akunjalo, kuba ngenxa yobungcwele bakhe nokuthanda kwakhe okusesikweni, uyabakhusela abantu bakhe. Khawuqwalasele iGenesis isahluko 14. Apho sifunda ngookumkani abane abathimba umtshana ka-Abraham uLote, nentsapho yakhe. Ngoncedo lukaThixo, uAbraham wayoyisa loo mikhosi yomeleleyo! Kusenokwenzeka ukuba le ngxelo yoku koyisa kwakhe yaba yeyokuqala ukubhalwa “encwadini yeeMfazwe zikaYehova,” ncwadi leyo ekucacileyo ukuba kwakubhalwe kuyo neengxelo zezinye iimfazwe ezingaqukwanga eBhayibhileni. (Numeri 21:14) Kwakusekho ezinye iingxelo ezininzi zoloyiso ezaziza kulandela.
17. Yintoni ebonisa ukuba uYehova wawalwela amaSirayeli emva kokungena kwawo kwilizwe laseKanan? Zekelisa.
17 Kungekudala ngaphambi kokuba amaSirayeli angene kwilizwe laseKanan, uMoses wawaqinisekisa ngokuthi: “NguYehova uThixo wenu ohamba phambi kwenu. Yena wonilwela njengako konke awanenzelayo eYiputa.” (Duteronomi 1:30; 20:1) Ukususela kwilandela likaMoses, uYoshuwa, ukusa kwixesha lokulawula kwaBagwebi nookumkani abathembekileyo bakwaYuda, ngokwenene uYehova wabalwela abantu bakhe, ebenza bazoyise iintshaba zabo.—Yoshuwa 10:1-14; ABagwebi 4:12-17; 2 Samuweli 5:17-21.
18. (a) Kutheni sinokuba nombulelo kuba uYehova engatshintshanga? (b) Yintoni eza kwenzeka xa ubutshaba obuchazwe kwiGenesis 3:15 bufikelela encotsheni yabo?
18 UYehova akatshintshanga; nenjongo yakhe yokwenza esi sijikelezi-langa sibe yiparadesi eseluxolweni ayitshintshanga. (Genesis 1:27, 28) UThixo usabuthiyile ubungendawo. Kwangaxeshanye, ubathanda ngokwenene abantu bakhe yaye kungekudala uza kubahlangula. (INdumiso 11:7) Enyanisweni, ubutshaba obuchazwe kwiGenesis 3:15 kulindeleke ukuba bufikelele encotsheni yabo kungekudala. Ukuze angcwalise igama lakhe aze akhusele abantu bakhe, kwakhona uYehova uza kuba “yindoda enamandla yemfazwe”!—Zekariya 14:3; ISityhilelo 16:14, 16.
19. (a) Zekelisa indlela ukusebenzisa kukaThixo amandla atshabalalisayo okunokusisondeza ngayo kuye. (b) Ukukulungela kukaThixo ukulwa kufanele kube nawuphi umphumo kuthi?
19 Makhe sikuzekelise oku: Masithi mhlawumbi intsapho yenye indoda ihlaselwa sisilo esikhohlakeleyo yaza loo ndoda yaziphosa kweso silo sasendle sineengcwangu, yasibulala. Ngaba ubunokulindela ukuba umfazi nabantwana bayo bakucaphukele oko ikwenzileyo? Akunjalo, kunoko ubuya kubalindela ukuba bachukunyiswe luthando lwayo lokuzincama ngabo. Ngokufanayo, nathi akumele kusicaphukise ukusebenzisa kukaThixo amandla atshabalalisayo. Ukukulungela kwakhe ukulwa ukuze asikhusele kufanele kusishukumisele ekubeni simthande ngakumbi. Sikwafanele sibonise intlonelo enzulu ngakumbi ngamandla akhe angenasiphelo. Ngaloo ndlela, ‘sinokunikela inkonzo engcwele kuThixo sinoloyiko lobuthixo nentlonelo.’—Hebhere 12:28.
Sondela ‘Kwindoda Enamandla Yemfazwe’
20. Xa sifunda iingxelo zeBhayibhile eziphathelele iimfazwe zobuthixo esisenokungaziqondi ngokupheleleyo, sifanele sisabele njani, yaye ngoba?
20 Noko ke, iBhayibhile ayisoloko kwimeko nganye isinika zonke iinkcukacha ngezigqibo zikaYehova ngokuphathelele iimfazwe zobuthixo. Kodwa inye into esiqiniseke ngayo: UYehova akaze asebenzise amandla akhe atshabalalisayo ngokungekho sikweni nangenkohlakalo. Ngokufuthi, ukuqwalasela umongo wengxelo yeBhayibhile kunokusinceda sibe nembono ephangaleleyo. (IMizekeliso 18:13) Kwanokuba asizazi zonke iinkcukacha, ukufunda okungakumbi ngoYehova size sicamngce ngeempawu zakhe ezixabisekileyo kunokusinceda siphelise nakuphi na ukuthandabuza esisenokuba nako. Ukwenjenjalo, kusenza sibone ukuba sinezizathu ezininzi zokumthemba uThixo wethu, uYehova.—Yobhi 34:12.
21. Nangona maxa wambi ‘eyindoda enamandla yemfazwe,’ bunjani ubuntu bukaYehova?
21 Nangona uYehova ‘eyindoda enamandla yemfazwe’ xa imeko inyanzelisa oko, oku akuthethi kuthi uyayithanda imfazwe. Embonweni kaHezekile wenqwelo yokulwa yasemazulwini, uYehova uchazwa njengokulungeleyo ukulwa neentshaba zakhe. Ukanti, uHezekile wambona uThixo engqongwe ngumnyama—umqondiso woxolo. (Genesis 9:13; Hezekile 1:28; ISityhilelo 4:3) Ngokucacileyo, uYehova uzolile yaye useluxolweni. “UThixo uluthando,” wabhala watsho umpostile uYohane. (1 Yohane 4:8) Zonke iimpawu zakhe uYehova uzibonakalisa ngolungelelwano olugqibeleleyo. Ngoko, hayi indlela esibabalwe ngayo ngokunikwa ilungelo lokusondela kuThixo onamandla kodwa onothando ngolo hlobo!
^ isiqe. 1 Ngokutsho kombhali-mbali ongumYuda uJosephus, amaHebhere “ayesukelwa ziinqwelo zamahashe ezingama-600 kunye nabakhweli bamahashe abangama-50 000 kunye nomkhosi omkhulu wamajoni angama-200 000.”—Jewish Antiquities, II, 324 [xv, 3].
^ isiqe. 12 Ngokucacileyo, igama elithi “ama-Amori” apha liquka bonke abantu baseKanan.—Duteronomi 1:6-8, 19-21, 27; Yoshuwa 24:15, 18.
Funda Okungakumbi
IMini Yomgwebo—Iyintoni?
Funda ngendlela iMini Yomgwebo eza kuba yintsikelelo ngayo kubantu bonke.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 UNebhukadenetsare ukumkani wenza umfanekiso+ wegolide, ukuphakama kwawo kwakuziikubhite ezingamashumi amathandathu, ububanzi bawo buziikubhite ezintandathu. Wawumisa ethafeni laseDura kwiphondo laseBhabhiloni.+
2 Waza uNebhukadenetsare wathumela ukuba kuhlanganiswe amabamba, nabathetheli,+ neerhuluneli, nabacebisi, noonondyebo, nabagwebi, nabaqondisi-mthetho,+ nabo bonke abalawuli bamaphondo, beze ekusungulweni+ komfanekiso abewumisile uNebhukadenetsare ukumkani.
3 Ahlanganisana ke amabamba,+ nabathetheli, neerhuluneli, nabacebisi, noonondyebo, nabagwebi, nabaqondisi-mthetho, nabo bonke abalawuli bamaphondo, ukuze kusungulwe umfanekiso abewumisile uNebhukadenetsare ukumkani, baza bema phambi komfanekiso abewumisile uNebhukadenetsare ukumkani.
4 Waza ummemezi+ wadanduluka kakhulu esithi: “Kuthiwa kuni zizwana, nani zintlanga, neelwimi,+
5 xa nithe neva isandi sesigodlo, nesempempe, nesekitare, nesohadi olunxantathu, nesomrhubhe, nesempempe enengxowa, nesazo zonke iintlobo zezixhobo zomculo,+ yiwani phantsi ninqule umfanekiso wegolide awumisileyo uNebhukadenetsare ukumkani.
6 Nabani na ongawanga phantsi, anqule,+ uya kuphoswa ngawo loo mzuzu+ ezikweni elivutha umlilo.”+
7 Ngoko ke, sathi sakuvakala isandi sesigodlo, nesempempe, nesekitare, nesohadi olunxantathu, nesomrhubhe, nesazo zonke iintlobo zezixhobo zomculo, zawa phantsi ngaxeshanye zonke izizwana,+ neentlanga, neelwimi, zanqula umfanekiso wegolide abewumisile uNebhukadenetsare ukumkani.
8 Kwathi kanye ngelo xesha, kwasondela amaKhaledi athile aza amangalela amaYuda.+
9 Athi kuNebhukadenetsare ukumkani: “Phila ngonaphakade kumkani.+
10 Wena ngokwakho, kumkani, uwise umyalelo wokuba wonke umntu ova isandi sesigodlo, nesempempe, nesekitare, nesohadi olunxantathu, nesomrhubhe, nesempempe enengxowa, nesazo zonke iintlobo zezixhobo zomculo,+ ufanele awe phantsi anqule umfanekiso wegolide;
11 nokuba nabani na ongawanga phantsi anqule ufanele aphoswe ezikweni elivutha umlilo.+
12 Kukho maYuda athile owamiseleyo ukuba alawule iphondo laseBhabhiloni,+ uShadraki, uMeshaki noAbhednego; la madoda omeleleyo akakunanzanga wena, kumkani, akabakhonzi oothixo bakho, nomfanekiso wegolide owumisileyo akawunquli.”+
13 Waqumba uNebhukadenetsare, wavutha ngumsindo,+ wathi mabaziswe ooShadraki, noMeshaki, noAbhednego.+ Aziswa ke la madoda omeleleyo phambi kokumkani.
14 Wathi uNebhukadenetsare kubo: “Kunjalo ngokwenene na, Shadraki, Meshaki nawe Abhednego, ukuthi anibakhonzi oothixo bam,+ nomfanekiso wegolide endiwumisileyo aniwunquli?+
15 Ke ukuba nithe ngoku nalungela ukuthi xa nisiva isandi sesigodlo, nesempempe, nesekitare, nesohadi olunxantathu, nesomrhubhe, nesempempe enengxowa, nesazo zonke iintlobo zezixhobo zomculo,+ niwe phantsi ninqule umfanekiso endiwenzileyo, kolunga. Kodwa ukuba aninquli, ngawo lo mzuzu niya kuphoswa ezikweni elivutha umlilo. Yaye nguwuphi na uthixo onokunihlangula ezandleni zam?”+
16 UShadraki, noMeshaki, noAbhednego baphendula bathi kukumkani: “Owu Nebhukadenetsare, akuyomfuneko ukuba sikuphendule koku.+
17 Ukuba kumele kube njalo uThixo wethu esimkhonzayo, unako ukusihlangula. Uya kusihlangula ezikweni elivutha umlilo, nasesandleni sakho kumkani.+
18 Kodwa ukuba akunjalo, makwazeke kuwe, kumkani, ukuba asiyi kubakhonza oothixo bakho, nomfanekiso wegolide owumisileyo asiyi kuwunqula.”+
19 Ngoko wavutha ngumsindo uNebhukadenetsare, nembonakalo yobuso bakhe yatshintsha ngakuShadraki, noMeshaki, noAbhednego. Wathi iziko malenziwe shushu ngokuphindwe kasixhenxe kunesiqhelo.
20 Waza wayalela amadoda athile omeleleyo nanamandla+ emkhosini wakhe wamajoni ukuba abophe uShadraki, noMeshaki, noAbhednego, aze abaphose ezikweni elivutha umlilo.+
21 Abotshwa ke la madoda omeleleyo eneengubo zawo zokwaleka, nezambatho zawo neminqwazi yawo nezinye izinxibo zawo aza aphoswa ezikweni elivutha umlilo.
22 Kwathi, ngenxa yokuba ilizwi lokumkani belingqongqo, lenziwa lashushu ngokugqithiseleyo iziko, kangangokuba loo madoda omeleleyo ayephosa uShadraki, noMeshaki, noAbhednego abulawa ngamadangatye omlilo.
23 Kodwa bona bobathathu uShadraki, noMeshaki, noAbhednego, bawela phakathi bebotshiwe ezikweni elivutha umlilo.+
24 Wothuka uNebhukadenetsare ukumkani waza waphakama ngokukhawuleza. Wathi kumagosa akhe aphakamileyo asebukhosini: “Besingaphosanga amadoda omeleleyo amathathu ebotshiwe phakathi emlilweni?”+ Aphendula athi kukumkani: “Kunjalo, kumkani.”
25 Wathi: “Khangelani! Ndibona amadoda amane omeleleyo ehambahamba ekhululekile phakathi emlilweni, engenzakalanga, yaye le yesine yona ifana nonyana woothixo ngembonakalo.”+
26 Wandula ke uNebhukadenetsare wasondela esangweni leziko elivutha umlilo.+ Wathi: “Shadraki, Meshaki, nawe Abhednego, bakhonzi bOyena Thixo Uphakamileyo,+ phumani nize apha!” Baphuma ke uShadraki, noMeshaki, noAbhednego emlilweni.
27 Ahlanganisana amabamba, nabathetheli, neerhuluneli, namagosa aphakamileyo+ kakumkani, aza abona ukuba umlilo awubanga namandla emizimbeni+ yala madoda omeleleyo, yaye kwakungarhawukanga nonwele olu lwentloko yawo,+ kwaneengubo zawo zokwaleka zazingatshintshanga, engenalo nevumba eli lomlilo.
28 Wasuka wadanduluka uNebhukadenetsare wathi: “Makabongwe uTHIXO kaShadraki, kaMeshaki noAbhednego,+ othumele ingelosi yakhe+ yaza yabahlangula abakhonzi bakhe abakholose ngaye,+ nabathe balitshitshisa ilizwi lokumkani, baxolela ukunikela ngemizimba yabo kunokuba bakhonze+ okanye banqule+ nawuphi na uthixo ngaphandle koThixo wabo.+
29 Yaye ndikhupha umyalelo+ wokuba zonke iintlanga, nezizwe, neelwimi ezithetha nantoni na ephosakeleyo ngoTHIXO kaShadraki, kaMeshaki noAbhednego, zifanele zixhaxhwe,+ nezindlu zazo zenziwe indawo yangasese kawonke-wonke;+ kuba akukho thixo wumbi unako ukuhlangula ngale ndlela.”+
30 Ngoko ukumkani wabenza banempumelelo ooShadraki, noMeshaki, noAbhednego kwiphondo laseBhabhiloni.+
Yithumele
Yithumele
Daniyeli 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=27&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMBONISELO NOVEMBA 2015
UThixo Uyijonga Njani Imfazwe?
Impendulo yeBhayibhile ingakothusa.
UThixo Uyijonga Njani Imfazwe?
Kwiminyaka yakudala uThixo waxelela abantu bakhe ukuba balwe iimfazwe. Kamva uYesu wafundisa abantu ukuba bathande iintshaba zabo. Yintoni eyatshintshayo?
Imbono KaThixo Ngemfazwe Kumaxesha Amandulo
Izinto ezintathu ezibonisa iimfazwe uThixo awayeyalele ukuba ziliwe.
Imbono KaThixo Ngeemfazwe Ngexesha LikaYesu
Nangona ingatshintshanga indlela uThixo ayijonga ngayo imfazwe, kwenzeka into eyabonisa ukuba ikho into etshintshileyo.
Imbono KaThixo Ngeemfazwe Namhlanje
Kungekudala uThixo uza kuziphelisa iimfazwe.
Ngaba Ubusazi?
Kwakutheni ukuze uYosefu achebe ngaphambi kokuba aye kuFaro? Xa iBhayibhile isithi uyise kaTimoti ‘wayengumGrike,’ ngaba ithetha ukuba wazalelwa eGrisi?
Ndandicinga Ukuba Ndiphila Obona Bomi
UPawel Pyzara wayeyindlobongela, esebenzisa iziyobisi, kwangaxeshanye efuna ukuba nguthile kwezomthetho. Ubomi bakhe batshintsha xa waqala umlo namadoda asibhozo.
“Mntwana Wam Oyintanda Nothembekileyo ENkosini”
Yintoni eyabangela ukuba uTimoti ayeke ukuba neentloni kodwa aba ngumKristu obalaseleyo ohambela amabandla?
Iimpendulo Zemibuzo YeBhayibhile
Ukuba abafi bangaphinda baphile, baza kuphila phi?
Izinto Ezingakumbi Ezifumaneka Kwi-intanethi
Yintoni Imfazwe YeArmagedon?
Igama elithi Armagedon livela kube kanye eBhayibhileni, kodwa kuyathethwa ngayo le mfazwe kuzo zonke iZibhalo.


text:
I-JW BROADCASTING
Bukela Iividiyo Ku-TV.JW.ORG
Indawo ethi Ezidlalayo ku-tv.jw.org iphantse yafana nomabonwakude kuba inezitishi eziliqela. Khetha eso sitishi usifunayo ukuze ubukele oko kudlalayo ngelo xesha. Ukuba ufuna ukuyilawula ividiyo (njengokuyimisa, ukuyibuyis’ umva, ukuyisa phambili), ungaya kwindawo ethi Oovimba Beevidiyo.
Landela le miyalelo xa:
Bukela Kwikhompyutha
Cofa indawo ethi Ezidlalayo. Kuza kuvela isitishi esidlalayo yaye kuza kudlala loo vidiyo ibicwangciselwe elo xesha.
Ukuze ubukele ividiyo uze uyibone iphelele, thatha imawusi uze uyidlulise phezu kwevidiyo, uza kubona indawo yokwenza Isikrini Sivele Kakhulu omele uyicofe.
Ukuze uyenze iyeke ukuvela kakhulu, cofa indawo ethi Esc. okanye ususe imawusi kwividiyo, uze ucofe indawo yokuyenza Ibonakale Ngokuqhelekileyo.
Tshintsha ubukhulu beskrini ngokuba uthathe imawusi yakho uze uyihambise phezu kwaloo vidiyo wandule ucofe indawo ethi Iisetingi Zevidiyo. Cofa kobo bukhulu ubufunayo. (Qaphela: Ayizizo zonke iindlela zokuvula ividiyo ezinayo le ndawo.)
Qaphela: Inani elikhulu lithetha ukuba ividiyo iza kuba kumgangatho ophezulu, loo nto ifuna ube neintanethi ekhawulezayo. Khetha leyo iza kulungela isantya seintanethi nobukhulu beskrini. (Ukuze ufumane ezinye iinkcukacha, bona indawo ethi Tshintsha Iisetingi kwikhompyutha okanye kwifowuni yakho.)
Ukuze utshintshe isandi, thatha imawusi uyise kwividiyo, uze uyise kwindawo yokutshintsha Isandi. Ukuze utshintshe isandi, hambisa imawusi kwividiyo edlalayo, uze ucofe kwindawo yesandi.
Cofa indawo ethi Dlala Ukususela Ekuqaleni ukuze uvale isitishi uze ubone iividiyo ezikhoyo kwindawo ethi Oovimba Beevidiyo.
Icebiso: Yiya kwiisetingi ukuze ulawule isitishi ofuna ukuba sivuleke kuqala xa ucofa indawo ethi Ezidlalayo.
Ukuba ubukele isitishi esinye kangangethuba elide, kuza kuvela umyalezo oza kubuza ukuba usabukele kusini na. Isizathu sokuba kwenziwe oku kukuba, kubiza imal’ eninzi ukubukela nasiphi na isitishi, ngoko yindlela yokuqiniseka ukuba akukho mntu ubukeleyo. Ukuba usabukele cofa indawo ethi OK.
Ukubukela Ngefowuni
Qaphela: Kukho umahluko nje omncinane xa usebenzisa iifowuni ekubeni izikrini zingalingani. Nazi ezinye zezinto ezahlukileyo.
Kwizixhobo ezinkudlwana ezinjengetablet, uqala ngokucofa indawo ethi Ezidlalayo. Kuza kwandula kudlale enye yeenkqubo.
Kwisixhobo esincinane esinjengefowuni, cofa indawo yokusenza siveze amacandelo akhoyo. Wandule ucofe elithi Ezidlalayo ukuze kudlale enye yeenkqubo okanye usenokucofa Umgca Okhombe Ezantsi uze ukhethe isitishi ofuna ukusibukela.
Cofa indawo ethi Dlala ukuze uqalise ukubukela.
Ukuze ividiyo uyidlale kwiskrini sonke cofa kuyo kabini okanye ucofe umfanekiso oza kuvula iskrini sonke.
Qaphela: Xa iskrini sivele sonke, ezi ndawo (ukuma, ukudlala, ukuya phambili, ukubuyela umva) azinakucofeka.
I-iOS: Xa ufuna ukuvala iskrini esikhulu, cofa kwividiyo uze ucofe kwindawo yokuyenza Ivele Ngendlela Eqhelekileyo.
IAndroid: Xa ufuna ukuvala iskrini esikhulu, cofa kwividiyo uze ucofe iqhosha Lokubuyela Umva.
Isixhobo seWindows: Xa ufuna ukuvala iskrini esikhulu, cofa iqhosha Lokubuyela Umva.
Ukuze utshintshe ubukhulu bevidiyo, cofa kwividiyo uze uye kwindawo ethi Iisetingi Zevidiyo. Khetha ubukhulu ubufunayo. (Qaphela: ayizizo zonke iifowuni ezikwenzayo oku.)
Qaphela: Inani elikhulu lithetha ukuba ividiyo iza kuba kumgangatho ophezulu, loo nto ifuna ube neintanethi ekhawulezayo. Khetha eyona ndlela eza kukusebenzela. (Ukuze ufumane inkcazelo engakumbi yiya kwindawo ethi Tshintsha Iisetingi kwikhompyutha okanye kwifowuni yakho.)
Ukuze ubone inkqubo elandelayo, cofa kwindawo yokwenza ubone elandelayo. Kwifowuni encinane, le ndawo uyifumana ngokuyikhangela ezantsi.
Ukuze ubukele iividiyo ezidlala kwindawo ethi Oovimba Beevidiyo Cofa indawo ethi Dlala Ukususela Ekuqaleni.
Icebiso: Ukuze ulawule isitishi esimele sivuleke kuqala umele uye kwindawo ethi Iisetingi.
Khetha Isitishi Esahlukileyo Kwikhompyutha Okanye Kwitablet
Xa ividiyo idlala kwisikrini esiqhelekileyo, kuye kuvele uludwe lwezitishi ezikhoyo ezantsi kwevidiyo. Cofa eso sitishi usifunayo yaye siza kuvela.
Kwikhompyutha okanye kwitablet izitishi ezikhoyo ziye ziboniswe ezantsi kweskrini. Isitishi esidlalayo sibonakala ngomgca oluhlaza olapha ezantsi kwaso.
Ukuze ubone ezinye izitishi ezikhoyo ungacofa imigca ekhombe ekunene okanye ekhohlo. Cofa umxholo weso sitishi ukuze uqalise ukusibukela.
Isitishi esikhethiweyo ekhompyutheni sidlala ngoko nangoko. Kwizixhobo ezisebenzisa i-iOS neAndroid kufuneka ucofe iqhosha elithi Dlala ukuze sidlale.
Ukukhetha Isitishi Esahlukileyo Efowunini
Xa ividiyo idlala kwisikrini esiqhelekileyo, kuye kuvele uludwe lwezitishi ezikhoyo ezantsi kwevidiyo. Cofa eso sitishi usifunayo yaye siza kuvela.
Xa ifowuni imiswe ngobude, kube kudlala esinye sezi zitishi, iividiyo zidwelisiwe. Isitishi esidlalayo ngelo xesha sibonakala ngomgca oluhlaza entla kwegama laso. Ukuze ubone oko kudlalayo kweso sitishi cofa Umgca Okhombe Ezantsi. Ukuze ubone iividiyo eziza kudlala namaxesha eziqala ngawo zijonge ngokulandelelana kwazo.
Cofa Umgca Okhombe Phezulu ukuze uvale ezo zidwelisiweyo.
Cofa umxholo waloo vidiyo ukuze ukhethe yona, emva koko ucofe indawo ethi Dlala ukuze udlale ividiyo oyikhethileyo.
Funda Kwindawo Ethetha Ngoncedo Lwezitishi
Kwikhompyutha okanye itablet, Indawo Ethetha Ngoncedo Lwezitishi iyabonakala kodwa (ayiveli kakhulu). Ukuba usebenzisa isixhobo se-elektroniki esincinci, njengefowuni, khetha isitishi kwifowuni yakho.
Cofa Kwindawo Yokubona Izitishi ukuze ubone ezidwelisiweyo nezo ziseza kudlala.
Elandela emva kwenye imela isitishi. Ividiyo edlalayo kwisitshi ivela kuqala kunezinye. Ezilandelayo, ixesha ezilithathayo nelo zidlala ngalo zidweliswe ngezantsi.
Cofa Umgca Okhombe Ekhohlo okanye Okhombe Ekunene ukuze ubone uludwe lwezitishi. Cofa kwisitishi ukuze ususe indawo ebonisa izitishi nokuze uye kwisitishi osikhethileyo.
Qaphela: Ixesha eziqala ngalo iividiyo libhalwe ngendlela evumelana nexesha elisetyenziswa kwindawo okuyo (oko kukuthi, ixesha elikwikhomyutha okanye isixhobo se-elektroniki obukele kuso). Le nto ithetha ukuba abantu abafuna ukubukela ividiyo enye ngexesha elinye abayi kukwazi. Ngokomzekelo, ukuba ubukele ividiyo ngentsimbi yesixhenxe, umntu okwimpuma obukele kwale vidiyo ngentsimbi yesixhenxe, ebeyibukele kwiyure edluleyo ngokwexesha lendawo akuyo. Umntu okwintshona uza kuyibukela sele kudlule iyure emva kwexesha obuyibukele ngalo wena, xa ixesha iyintsimbi yesixhenxe nakwindawo ahlala kuyo.
Cofa Kwindawo Yezitishi kwakhona ukuze zicime kuze kuvele ividiyo.